Hasil kutipan SST dikembali kepada rakyat

PENGHARGAAN … Datuk Patinggi Tan Sri Abang Johari Tun Openg menerima cenderamata daripada pihak penganjur pada Majlis Makan Malam Gabungan Pertubuhan Cina Sarawak di Kuching, malam kelmarin.

KUCHING: Kerajaan Sarawak memulangkan semula hasil kutipan Cukai Jualan Negeri (SST) ke atas produk petroleum dan gas kepada rakyat dalam bentuk pembangunan.

Premier Sarawak Datuk Patinggi Tan Sri Abang Johari Tun Openg berkata, langkah itu mampu dilakukan berikutan kejayaan rundingan berdasarkan Perjanjian Malaysia 1963 (MA63), khususnya dalam hasil minyak dan gas.

“Sebab itulah, kita mampu dan berani memberi lebih banyak kepada rakyat. Saya mahu meningkatkan hasil negeri untuk tujuan ini.

“Bila saya lihat apa yang boleh kita capai melalui MA63 dan apa hak kita, saya memperjuangkannya walaupun (terpaksa) menentang Petronas dan mengenakan SST terhadap minyak dan gas,” katanya pada majlis makan malam Gabungan Pertubuhan Cina Sarawak di sini, malam kelmarin.

Sarawak mengutip SST berjumlah RM8 bilion hasil jualan produk petroleum sejak cukai berkenaan diperkenalkan pada 2019 hingga Ogos lalu.

Abang Johari berkata, negeri ini sedang menuju ke arah yang betul dan apa juga hasil yang diperoleh Kerajaan Sarawak akan kembali kepada rakyat.

“Sarawak sepatutnya mempunyai dasar ekonominya sendiri untuk mendorongnya menjadi sebuah negeri membangun. Memandangkan kita mempunyai sumber, kita mempunyai kekuatan sendiri.

“Untuk menambah nilai kepada sumber ini, kita memerlukan pengetahuan dan kata kunci di sini adalah pendidikan, tidak kira sistem (aliran) Cina atau kebangsaan.

“Hakikatnya, sekolah Cina bukan sahaja mendidik penduduk Cina, malah Melayu dan Dayak. Justeru, saya meneruskan apa yang sedia ada dalam sistem. Sebab itu, setiap tahun sekolah Cina mendapat pembiayaan sebanyak RM10 juta,” katanya.

Pada majlis itu, Abang Johari bersetuju untuk memberi geran sepadan kepada jumlah yang dikumpul oleh Persekutuan Persatuan Cina Sarawak dalam usaha mengumpul dana untuk membina bangunannya sendiri.

“Sebagai contoh jika persatuan ini boleh mengumpul RM7 juta, saya akan memadankannya dengan RM7 juta lagi.

“Geran tambahan RM200,000 akan diperuntukkan kepada sayap Pemuda dan Wanita bagi tujuan penganjuran aktiviti tahunan mereka,” katanya.

Beliau berkata, masyarakat Cina sentiasa menjadi bahagian penting bagi Sarawak dengan visi dan ketekunan mereka dalam perniagaan, perdagangan dan industri di Sarawak.

“Mereka membantu kita selama ini dan di sinilah kita mesti tolong-menolong apabila kita ditimpa masalah.

“Sama seperti kaum dan etnik lain, tiada jalan lain untuk maju kecuali bekerjasama. Itulah sebabnya agenda pembangunan Sarawak adalah inklusif untuk semua,” katanya.

See author's posts


Taufan In-Fa badai timur China

NINGBO: Taufan In-Fa membadai timur China dengan membawa angin kencang dan hujan lebat, semalam, ketika kerja pembersihan giat dijalankan di kawasan lain susulan ditimpa banjir antara terburuk dalam sejarah.

Laluan udara, air dan rel di sepanjang pantai timur China sudah ditutup, dengan Taufan In-Fa dijangka melanda berhampiran pelabuhan utama di Ningbo.

Kesan taufan berkenaan dirasai di Shanghai, pagi tadi, apabila bandar metropolis terbesar China itu berdepan angin kencang dan hujan berterusan.

Semua penerbangan membabitkan dua lapangan terbang antarabangsa di bandar itu dibatalkan, hari ini, begitu juga puluhan jadual perjalanan kereta api.

Aktiviti di pelabuhan Shanghai dan Ningbo – antara dua terbesar di dunia – turut dihentikan.

Beberapa destinasi tarikan awam di Shanghai dan bandar lain meliputi taman tema Disneyland Shanghai ditutup, manakala penduduk diberi amaran supaya tidak melakukan sebarang aktiviti luar.

Minggu lalu, wilayah Henan menerima hujan lebat yang bersamaan taburan hujan setahun, dalam tempoh hanya tiga hari yang mengorbankan sekurang-kurang 58 mangsa.

Jutaan lagi penduduk terkesan selepas terperangkap dalam banjir tanpa bekalan air bersih serta makanan selama berhari-hari, sementara ekonomi mengalami kerugian berbilion dolar.

Pihak berkuasa meteorologi China berkata, Taufan In-Fa dijangka melemah selepas kemuncak badai, namun boleh terus melanda sebahagian besar kawasan timur negara ini selama beberapa hari dengan hujan lebat, termasuk kemungkinan meliputi kawasan yang sedang pulih daripada banjir buruk pada minggu lalu. – AFP

See author's posts


Ambil iktibar impak pandemik Covid-19

KUCHING: Umat Islam harus mengambil iktibar atas musibah pandemik Covid-19 ini, kata Ketua Menteri Datuk Patinggi Abang Johari Tun Openg.

Abang Johari menyatakan seluruh sistem kehidupan manusia berubah secara mendadak daripada aspek keagamaan, sosial, ekonomi, hubungan dalam dan luar negara, budaya serta lain-lain akibat pandemik tersebut.

“Sebagai umat Islam, seharusnya kita mengambil iktibar dan hikmah daripada musibah Covid-19 ini,

“Dalam kata lain, setiap yang berlaku dalam kehidupan bagi orang yang beriman adalah sarat dengan hikmah dan pengajaran,” katanya.

Abang Johari berkata demikian di Majlis Sambutan Ma’al Hijrah 1442H/ 2020M di Masjid Al-Abyad semalam.

Bersempena dengan tema Ma’al Hijrah 1441 Hijri, bersamaan 2019 Masihi, iaitu “Ummah Rabbani Negara Harmoni” Abang Johari menyifatkan dengan jelas memperlihatkan  kepentingan untu umat Islam bersatu dalam apa sahaja keadaan kerana Allah.

Kesatuan rakyat kata Abang Johari diyakini akan membantu Sarawak mencapai matlamat bersama iaitu membentuk sebuah negara yang ‘Baldatun Toiyyibatun Wa Rabbun Ghafur’ bertujuan untuk menjamin agar rakyatnya selamat dan terpelihara maslahah kehidupannya.

“Penghijrahan baginda Sallallahu ‘Alaihi Wasallam bukan setakat berpindah dari satu ke satu tempat yang lain tetapi menghijrahkan umat yang lemah kepada kuat, tertindas kepada yang bergerak cergas, melarat kepada berdaulat dan dakwah dalam lingkungan terbatas kepada seluruh masyarakat.

“Titik permulaan hijrah dan pembinaan negara menjadi tanda aras kepada kebangkitan Islam yang seterusnya tersebar ke seluruh dunia.”

Ujarnya hijrah dan pembinaan negara merupakan dua perkara saling berkait rapat antara satu sama lain.

Manakala kata Abang Johari baru-baru ini beliau telah melancarkan Testbed 5G CENTEXs dan SDEC juga dalam keadaan yang mana 4G dan 3G yang belum lagi menyeluruh di negeri ini.

Ujarnya usaha Sarawak memulakan langkah membangunkan komunikasi 5G itu membuktikan negeri ini enggan ketinggalan namun ia inisiatif untuk membawa Sarawak selari dengan negara yang berjaya dalam arena digital.

“Haruskah kita menunggu sehingga semuanya sempurna baharulah kita memulakan langkah untuk membangunkan komunikasi 5G?

“Kita hendaklah memulakan langkah untuk berhijrah ke dunia digital sekarang,” jelasnya.

Abang Johari berkata, hasrat itu boleh takrifkan sebagai hijrah pemikiran seiring perkembangan zaman, kemajuan teknologi dan kepantasan capaian maklumat seolah-olah dunia kini tiada lagi sempadan fizikal.

Majlis Sambutan Ma’al Hijrah 1442H/ 2020M di Masjid Al-Abyad semalam turut dihadiri Tuan Yang Terutama Tun Pehin Sri Abdul Taib Mahmud dan isteri, Toh Puan Puan Sri Ragad Kurdi Taib.

Majlis turut menyaksikan Tuan Yang Terutama menyampaikan sumbangan menaiktaraf masjid berjumlah RM 915,000 kepada kepada Pengerusi jawatankuasa Masjid Al-Abyad.

Hadir sama Menteri Muda Utiliti (Bekalan Air) Datuk Dr Abdul Rahman Junaidi.

Oleh Diyana Samsuddin

See author's posts


ALEXANDRA LORNA

LUNDU: Daerah Lundu merupakan salah sebuah daerah yang berada dalam zon hijau, iaitu daerah yang mencatat sifar kes positif Covid-19 sehingga hari ini.

Tinjauan Utusan Sarawak semalam, didapati Pekan Lundu lengang daripada biasa dan penduduk turut patuh arahan untuk terus duduk di rumah.

Kebiasaanya, Pekan Lundu sentiasa sibuk dengan pergerakan penduduk kampung membeli barang keperluan terutamanya di awal bulan sebegini. Namun, disebabkan Perintah Kawalan Pergerakan (PKP), penduduk akur dan kelihatan hanya kedai-kedai menjual barangan runcit sahaja yang meneruskan perniagaan mereka.

Terminal Bas Lundu juga tidak beroperasi seperti biasa kerana pengangkutan awam seperti bas awam turut dihentikan sementara waktu. Seorang penduduk Kampung Sebemban, Anatasia  Geres, berkata, keadaan di sekitar Lundu dan Sematan masih terkawal.

“Penduduk di daerah ini juga mematuhi arahan pihak berkuasa dan diharap Lundu bebas dari Covid-19 sampai bila-bila. “Pesanan ringkas dari saya, elakkan berkumpul di tempat awam, sekiranya ke pasar raya atau bank serta elakkan diri dari berdekatan antara satu sama lain.

“Penutup mulut dan hidung dan cecair pembasmi kuman perlu sentiasa digunakan untuk menjaga Penduduk Lundu patuh arahan duduk di rumah kebersihan luaran. Untuk dalaman pula, jaangan lupa makan makanan yang bersih, berkhasiat dan jangan lupa pengambilan vitamin C untuk menguatkan imunisasi badan kita,” kata Anatasia.

Manakala, Daisy Rosjita dari Kampung Paon menasihati penduduk Daerah Lundu dan Sematan untuk terus mematuhi arahan PKP. “Sentiasa mengamalkan kebersihan diri dengan mencuci tangan dengan sabun, berjarak sosial dengan orang lain dan jika memakai penutup mulut dan sarung tangan, hendaklah beringat dengan membuangnyandi tempat yang betul.

“Jika ada sebarang simptom contohnya demam, batuk, sakit tekak, sesak nafas dan ada kontak rapat dengan pesakit positif Covid-19 segera berjumpa doktor untuk pemeriksaan. “Seseorang itu mestilah berlaku jujur dengan pihak kesihatan jika ditanya soalan,” katanya lagi.

Beliau turut berharap kawasan Lundu Sematan tetap bebas Covid-19 dan hal ini katanya, memerlukan kerjasama semua pihak bagi mengekang penularan virus ini. Timbalan Ketua Menteri Datuk Amar Douglas Uggah yang telah mengumumkan Daerah Lundu antara 26 daerah dalam kawasan hijau pada 1 April lalu.

Beliau mengumumkan hal tersebut agar masyarakat di daerah yang dikategorikan sebagai Zon Hijau supaya dapat mengekalkan status tersebut. “Sebab itu kita memperketatkan pergerakan dari daerah ke daerah. Kita mohon agar orang ramai janganlah balik ke kampung semasa PKP ini kerana ia akan menyebarkan virus ini di kampung.

“Pergerakan orang awam antara daerah hanya dibenarkan bagi kes-kes seperti menjalankan tugas rasmi Pekerja Perkhidmatan Penting (Essential Services), Kematian Ahli Keluarga Terdekat,  Ahli Keluarga Sakit Tenat dan Keperluan Pemeriksaan Kesihatan,” katanya.

See author's posts


PRU-15: Sarawak sedia harungi jika banjir

PENERANGAN… Datuk Amar Awang Tengah Ali Hasan, Datuk Len Talif Salleh mendengar penerangan daripada Rudy Azli Othman pada Majlis Penyerahan Tapak Warisan Melayu di Jalan Diplomatik di Kuching, semalam. • Foto HERRIEY NAHA

KUCHING: Sarawak sudah bersedia berdepan sebarang kemungkinan banjir ketika Pilihan Raya Umum ke-15 (PRU-15) yang bakal diadakan dalam tempoh terdekat.

Timbalan Premier Sarawak, Datuk Amar Awang Tengah Ali Hasan berkata, pola cuaca pada masa sekarang amat sukar untuk diramalkan.

“Sekarang kita tidak dapat untuk meramalkan pola cuaca. Ini disebabkan fenomena pemanasan global dan juga perubahan iklim.

“Namun, kami sentiasa bersedia untuk berdepan apa-apa kemungkinan yang bakal mendatang,” katanya ketika ditemui pemberita selepas majlis penyerahan tapak pembinaan Wisma Melayu Sarawak di Jalan Diplomatik di sini semalam.

Awang Tengah yang juga Timbalan Presiden Parti Pesaka Bumiputera Bersatu (PBB) mengulas kemungkinan mada PRU-15 dilanda bencana banjir setelah Parlimen dibubar berkuatkuasa pada 10 Oktober lalu.

Sebelum ini, Menteri Pelancongan, Industri Kreatif dan Seni Persembahan Dato Sri Abdul Karim Rahman Hamzah juga menyatakan soal banjir atau tidak apabila mengadakan PRU-15 adalah sesuatu yang tidak dapat dijangkakan.

Oleh SHAHRUL QAIZAT

See author's posts


Pencapaian terburuk kontinjen Malaysia dalam sejarah Sukan Sea

PHNOM PENH: Kontinjen Malaysia sekali lagi mencatatkan pencapaian terburuk dalam sejarah Sukan SEA dengan menduduki tempat ketujuh dan gagal mencapai sasaran 40 pingat emas yang ditetapkan sebelum ini pada edisi 2023 di Kemboja.

Pada hari semua acara pingat berakhir semalam, pencapaian negara pada edisi ke-32 di sini lebih mengecewakan, malah lebih buruk ketika temasya sama di Hanoi, Vietnam, tahun lalu.

Selepas temasya sukan dwitahunan itu melabuhkan tirai, malam ini, kontinjen negara akan pulang dengan detik hitam di pentas Sukan SEA apabila hanya mengutip 34 pingat emas, 45 perak dan 97 gangsa untuk menghuni tangga ketujuh keseluruhan.

Malaysia mengakhiri cabaran pada kedudukan keenam keseluruhan dengan 39 emas, 45 perak dan 90 gangsa di Hanoi, tahun lalu dan sebelum itu pada kedudukan sama pada edisi 1983 di Singapura.

Lebih mengecewakan apabila Malaysia dengan 676 atlet berada di bawah Singapura, Filipina dan Kemboja.

Pada saingan semalam, Malaysia berjaya menambah empat pingat emas menerusi atlet sukan tari, Sam Jee Lek, pasukan hoki lelaki dan wanita serta atlet kick boxing Ahmad Nor Iman Hakim Rakib.

Selepas tamat saingan hari ke-11, Vietnam muncul juara keseluruhan apabila mengutip keseluruhan 136 emas, 105 perak dan 114 gangsa, diikuti Thailand 108-95-108 manakala Indonesia di tempat ketiga 85-81-109.

Tuan rumah Kemboja berada di kedudukan keempat dengan mengutip keseluruhan 81-74-126 manakala Filipina di tempat kelima 58-86-116 sementara Singapura di posisi keenam 51-42-64.- Bernama

See author's posts


Pengembara yang tidak divaksin perlu jalani kuarantin

KUALA LUMPUR:  Bermula 1 April, semua pengembara yang memasuki negara ini namun tidak mendapat vaksinasi lengkap atau tidak menerima vaksinasi perlu menjalani kuarantin selama lima hari.

Menteri Kesihatan Khairy Jamaluddin (gambar) berkata, selepas melengkapkan tempoh itu, individu berkenaan perlu mematuhi syarat-syarat yang ditetapkan.

“Contohnya mereka tak boleh makan di restoran sehingga dapat vaksin lengkap,” katanya, dalam sidang media di Bangunan Parlimen, semalam.

Khairy berkata, bagi pengembara yang dikecualikan daripada menerima vaksinasi atas faktor kesihatan, mereka perlu memuat naik bukti pengecualian yang diberikan pegawai perubatan ke dalam aplikasi MySejahtera.

Sementara itu, Khairy berkata, pengembara kanak-kanak dan remaja berumur 17 ke bawah, tanpa mengira status vaksinasi, tidak perlu menjalani kuarantin, sebaliknya perlu lakukan ujian Covid-19 RTK (Ag) dalam tempoh 24 jam selepas ketibaan di negara ini.

Beliau berkata, tempoh kuarantin bagi pengembara lengkap vaksinasi yang sampai ke Malaysia sebelum April adalah tertakluk kepada protokol sebelum ini dan hanya akan tamat pada 1 April.

“Sekiranya pengembara mula menjalani kuarantin pada 29 Mac, tidak perlu seminggu, perintah kuarantin individu berkenaan tetap akan tamat pada 1 April ini (sebaik sahaja tarikh peralihan itu berkuat kuasa),” katanya.

Khairy pada sidang media itu turut melancarkan portal https://covidprotocol.moh.gov.my/ yang mempunyai protokol individu semasa berkaitan Covid-19.

Kelmarin Perdana Menteri Datuk Seri Ismail Sabri mengumumkan bahawa negara akan memasuki Fasa ‘Peralihan Ke Endemik’ serta pembukaan semula sempadan negara mulai 1 April depan.

Ismail Sabri berkata, individu yang telah menerima vaksinasi lengkap tidak perlu menjalani kuarantin dan hanya perlu melalui ujian pengesanan Covid-19 RT-PCR dua hari sebelum berlepas serta ujian RTK-Ag (profesional) dalam tempoh 24 jam selepas ketibaan.

Perdana menteri berkata, ini adalah prosedur wajib dipatuhi rakyat Malaysia dan pengembara luar yang ingin masuk ke Malaysia, mengambil kira situasi penularan Covid-19 terutama gelombang Omicron yang masih melanda negara dan kebanyakan negara di seluruh dunia.

—  Bernama

See author's posts


25 syarikat disiasat kemuka penyata palsu

ALOR SETAR:  Sebanyak 25 buah syarikat dikenal pasti terbabit dalam kes mengemukakan penyata akaun bank yang mengandungi butiran palsu kepada sebuah syarikat pembersihan di sini antara 2018 dan 2019.

Menurut sumber Suruhanjaya Pencegahan Rasuah Malaysia (SPRM), kesemua syarikat itu dipercayai melakukan perbuatan tersebut bagi melayakkan mereka mendapatkan kontrak bernilai lebih RM60 juta daripada syarikat pembersihan itu.

Katanya, setakat ini SPRM telah menahan seramai 25 individu yang disyaki terlibat di Bangi, Selangor dan Pejabat SPRM Kedah, di sini pada Isnin dan Selasa lalu.

“Pihak SPRM masih mencari lagi pihak terbabit dengan ada antara mereka yang dikenal pasti sudah menukar alamat,” katanya di sini semalam.

Semalam dua lagi individu yang ditahan itu dikenakan reman selama enam hari bermula semalam selepas Penolong Kanan Pendaftar Mahkamah Rendah Alor Setar Eliana Ismail membenarkan permohonan SPRM ke atas kedua-dua mereka yang berumur  37 dan 51 tahun.

Katanya, sehingga kini jumlah yang direman ialah 17 orang termasuk 15 individu yang direman antara tiga dan lima hari mulai semalam, manakala lapan lagi yang ditahan dibebaskan dengan jaminan SPRM.

Kesemua mereka yang terdiri daripada pemilik, pengarah dan pengurus syarikat selain kontraktor serta bekerja sendiri itu berusia antara 31 hingga 77 tahun.

Pengarah SPRM Kedah Datuk Shaharom Nizam Abd Manap ketika dihubungi mengesahkan penahanan itu dan memberitahu kes berkenaan disiasat mengikut Seksyen 18 Akta SPRM 2009. – Bernama

See author's posts


Bekas kakitangan Imigresen bantu sindiket palsukan PLKS

KUALA LUMPUR: Bekas kakitangan Jabatan Imigresen adalah antara individu yang disyaki membuka laluan kepada sindiket pemalsuan Pas Lawatan Kerja Sementara (PLKS), dan menggodam sistem pangkalan data imigresen, kata Ketua Pesuruhjaya Suruhanjaya Pencegahan Rasuah Malaysia (SPRM) Datuk Seri Azam Baki.

Beliau berkata, bekas kakitangan jabatan berkenaan telah diberhentikan kerja beberapa tahun yang lepas.

“Bekas kakitangan itu dipercayai mempunyai akses menggodam sistem pangkalan data imigresen, sehingga membenarkan sindiketnya mencuri kata laluan pegawai-pegawai imigresen.

滴asil pembongkaran sindiket ini, mereka menggunakan peralatan antaranya seperti router, untuk menggodam sistem sehingga sindiket ini mampu mencetak dan menduplikasi perisian sistem berkenaan dengan mencetak PLKS di luar pejabat imigresen,・ katanya dalam sidang media operasi hack – sindiket godam sistem di ibu pejabat SPRM Kuala Lumpur, di sini.

Azam berkata, setakat ini seramai lima suspek termasuk seorang individu bergelar Datuk ditahan dan direman selama enam hari bermula semalam di Mahkamah Shah Alam.

Selain itu, Azam berkata setakat 9.00 malam tadi, pihaknya telah membekukan sebanyak 147 akaun melibatkan 30 individu dan 11 syarikat dengan jumlah sebanyak RM9.9 juta.

Beliau berkata, jumlah berkenaan akan bertambah apabila pihak bank selesai megemas kini baki akhir akaun itu selepas proses pembekuan dibuat.

Terdahulu Mahkamah Majisteret Shah Alam semalam, telah mengeluarkan perintah reman terhadap lima individu termasuk seorang individu awam bergelar Datuk selama enam hari bagi membantu siasatan kes Pas Lawatan Kerja Sementara (PLKS) palsu Jabatan Imigresen Malaysia.

Perintah reman hingga Isnin itu terhadap Datuk berusia 43 tahun dan empat individu lain berumur di antara 33 hingga 42 tahun itu dikeluarkan Majistret Fatina Amyra Abdul Jalil, selepas menerima permohonan Suruhanjaya Pencegahan Rasuah Malaysia (SPRM).

Sementara itu Ketua Pengarah Jabatan Imigresen Datuk Khairul Dzaimee Daud berkata, pihaknya telah lama memperoleh maklumat berhubung sindiket pemalsuan PLKS dan mengambil keputusan menubuhkan pasukan khas, sejak pertengahan tahun lepas. – Bernama

See author's posts


Dinamika politik di Puncak Borneo?

WILLIE Mongin

Nama Willie Mongin bukanlah baharu dalam politik kerana sejak tahun 1998  beliau  menyertai Pergerakan Keadilan Sosial sebagai sukarelawan dan seterusnya menyertai Parti Keadilan Rakyat  secara rasmi pada tahun 2009. Sejak itu, penglibatan Willie dalam perjuangan politik PKR diteruskan dengan lebih aktif.

Situasi ini dapat dilihat apabila beliau mulai mewakili PKR bertanding menentang Jerip Susil  pada pilihan raya 2011,  namun mengalami kekalahan besar dengan hanya memperoleh undi sebanyak 1007 undi berbanding Jerip yang memperoleh 8093 undi. Meskipun beliau tewas teruk, beliau meneruskan  agenda politiknya apabila bertanding dalam pilihan raya umum  ke-13 pada tahun 2013  di kerusi Mambong yang dikenali sebagai Puncak Borneo sekarang.   James Dawos Mamit yang  mewakili parti PBB menang dengan memperoleh lebih daripada 64 peratus undi.

Pada pilihan raya negeri Sarawak 2016, Willie tanpa putus asa terus bertanding atas tiket PKR bagi melawan Jerip Susil di Dun Mambong dan kali ke-3 beliau tewas  dnegan hanya memperoleh 23 peratus undi. Takdir politik mulai kelihatan apabila berlakunya pilihan raya umum 2018. Ketika itu, isu calon yang dikemukakan oleh PBB kurang disenangi oleh akar umbi PBB sendiri.  Pemilihan dan pemuktamadan calon oleh pemimpin utama Bidayuh ketika itu, kurang dapat diterima oleh pemimpin akar umbi Bidayuh. Pemimpin utama Bidayuh pula menyakinkan Ketua Menteru Sarawak ketika itu, itulah calon terbaik mereka tanpa mendengar suara keseluruhan akar umbi.

Ketika itu, gelombang Pakatan  Harapan di Semenanjung Malaysia sangat kuat, lebih-lebih lagi perkhabaran kuat  bahawa presiden PKR dijangka akan dibebaskan dan diampunkan oleh Yang Dipertuan Agong sekiranya PH memenangi PRU 2018.  Mahathir pula dijangka menjadi perdana Menteri sementara sebelum Anwar Ibrahim mengambil alih jawatan perdana Menteri. Ketika itu, isu 1MDB  sangat hangat  manakala isu GST menjadi modal besar pembangkang untuk menyakinkan rakyat menolak Barisan Nasional.

Sentimen tersebut sangat membuak-buak dan Willie memanfaatkan segala momentum tersebut untuk memenangi kerusi parlimen Puncak Borneo.  Kelebihan utama apabila calon PBB dikemukakan kurang mendapat sokongan PBB sendiri, sementara beberapa isu calon digunakan oleh pembangkang untuk menjatuhkan calon PBB di Puncak Borneo. Akhirnya, Willie berjaya menang dengan memperoleh sekitar 54 peratus undi dengan menggunakan tiket parti dan logo PKR.

Kejatuhan PH

Selepas kejatuhan Pakatan Harapan pada tahun 2020, Willie, Azmin Ali dan ahli-ahli parlimen lain nekad meninggal parti PKR seterusnya menyertai Langkah Sheraton. Penyertaannya dalam Langkah Sheraton dan meninggalkan parti PKR ini berbaloi kerana selepas itu beliau dilantik sebagai Timbalan Menteri Perusahaan Perladangan dan Komoditi dalam kerajaan Perikatan Nasional (PN) pada tahun sama.

Sudah pasti perjuangan Willie dalam politik PKR yang serba serbi gentir dan mencabar kini berada dalam keselesaan untuk sementara. Hal  ini beliau kini sebahagian daripada kerajaan Perikatan Nasional. Namun, dalam konteks Sarawak kedudukan ini tidaklah begitu selesa kerana parti Bersatu yang menjadi tempat teduh politiknya bukanlah popular di Sarawak. Tambahan pula, Bersatu dijangka tidak akan bertanding di Sarawak kerana fokus kepada politik di Semenanjung dan Sabah.

Tambahan pula situasi parti Bersatu pada masa kini tidak sama seperti sebelum pilihan raya umum.  Ketika di ambang PRU-14, Bersatu mempunyai kekuatan politik apabila Mahathir Mohamad menjadi pengerusi parti Bersatu. Gabungan Mahathir dan Muhiyiddin Yassin serta komponen Pakatan Harapan lain seperti PKR dan Amanah berjaya menarik belasan peratusan undi Melayu  dan undi atas pagar dan ini memberikan kemenangan Pakatan Harapan hingga menyebabkan pertama kali dalam sejarah Barisan Nasional tumbang.

Menjelang PRU ke-15

Namun situasi sosiopolitik negara sudah mulai berubah. Yang pertama  Perpecahan parti Bersatu bermula dengan penarikan sokongan Bersatu terhadap kerajaan Pakatan Harapan namun terdapat beberapa pemimpin  utama seperti Tun Dr Mahathir kekal tidak mahu bekerjsama dengan UMNO dan akhirnya membentuk parti Pejuang. Yang kedua, selepas Muhiyiddin Yassin tidak lagi menjadi perdana Menteri selepas sekelompok  pimpinan UMNO menarik diri daripada menyokong Muhiyiddin Yassin.

Kuasa tawar-menawar politik parti Bersatu semakin lemah apabila UMNO kembali memegang jawatan perdana Menteri. Apabila Zuraida keluar dari parti Bersatu, tidak ada tindakan drastik mampu dilakukan oleh Bersatu. Terdapat juga sudah ramai pemimpin pelbagai peringkat mengumumkan keluar parti dan ada pula secara senyap-senyap mulai tidak aktif berpolitik lagi. Tidak kurang pula ada wakil rakyat mereka mengumumkan tidak akan bertanding lagi pada PRU akan datang dan ini dapat dibaca kerana tidak yakin dapat mengekalkan kerusi mereka. Terdapat juga ahli Bersatu kembali menjadi ahli UMNO dan keluar dari Bersatu.

Situasi Politik Sarawak

Apabila Willie Mongin mengesahkan bahawa beliau telah memohon untuk menyertai Parti Pesaka Bumiputera Bersatu (PBB) yang merupakan sebuah parti komponen Gabungan Parti Sarawak (GPS) sejak beberapa bulan lalu, namun belum ada apa-apa keputusan. Sudah pasti terdapat beberapa persoalan dan perspektif berkaitan menarik untuk dikaji.  Keobsesan  beliau untuk menyertai PBB sehingga beliau mendakwa  bahawa tidak pernah menyertai Parti Pribumi Bersatu Malaysia (Bersatu), tetapi hanya “diparkirkan” dalam parti itu untuk menyokong kerajaan yang sedia ada.

Sudah tentu dakwaan ini akan dianggap sebagai usaha untuk  mencari dahan politik yang lebih ampuh bagi mengekalkan kedudukan sebagai wakil rakyat. Agak sukar untuk Willie memenangi PRU akan datang menggunakan tiket parti Bersatu atau bebas. Musuh politiknya kini ialah pengundi seramai 18,865 yang mengundi beliau sebelum ini atas tiket dan logo PKR. Sudah pasti, penyokong PKR dan PH di Puncak Borneo akan menentangnya habis-habisan kerana telah mengkhianati mandat pengundi. Manakala di pihak penyokong PBB yang telah menolaknya dengan sejumlah 14,860 undi di Puncak Borneo sudah pasti menolak jika Willie dicalonkan semula atas tiket PBB, GPS mahu pun calon langsung.

Tidak menjadi isu jika sekadar menjadi ahli biasa dan dinilai dahulu  bukti kesetiaan dengan syarat seperti tidak boleh memegang mana-mana jawatan dalam parti selama 2 penggal sebagai bukti kesetiaan kepada PBB. Ini juga memberikan pengajaran kepada mana-mana ahli politik agar setia kepada parti dan tidak bersikap oportunis, ketika parti lemah parti ditinggalkan manakala ketika parti kuat barulah menggunakan pelbagai alasan terus jadi wakil rakyat  untuk elak hilang kuasa dan kedudukan.

Profesor Madya Dr Awang Azman Awang Pawi ialah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga ialah felo penyelidik Pusat Kajian Demokrasi dan Pilihan Raya Universiti Malaya (UMCEDEL)

See author's posts


Omicron bakal dominasi dunia

LONDON: Varian baharu Covid-19, Omicron diramal mendominasi dunia dalam masa beberapa bulan akan datang, kata seorang pakar penyakit berjangkit seperti yang dilaporkan AFP kelmarin.

Pakar tersebut yang berpangkalan di Singapura, menganggarkan bahawa dalam tempoh tiga hingga enam bulan akan datang, Omicron akan muncul sebagai varian dominan, lantaran memerlukan vaksin untuk menanganinya segera dibangunkan.

Bagaimanapun, vaksin dikemas kini itu memerlukan tempoh ujian antara tiga bulan hingga enam bulan untuk membuktikan ia berupaya memberikan imuniti terhadap Omicron, kata pakar berkenaan, Dr. Leong Hoe Nam kepada saluran berita CNBC.

“Secara jujur, saya dapat katakan bahawa varian Omicron akan mendominasi dunia dalam masa tiga hingga enam bulan,” ujarnya.

Bagaimanapun, apabila ditanya mengenai vaksin khusus untuk Omicron, beliau berkata: “Idea yang bagus tetapi secara jujur, idea tersebut adalah tidak praktikal.”

“Kita tidak akan dapat menyegerakan vaksin dalam jangka masa yang diperlukan itu, manakala apabila vaksin khas itu dapat disediakan, semua orang akan dijangkiti, lantaran Omicron adalah varian yang amat mudah berjangkit,” katanya.

Sementara itu, Ketua Pegawai Eksekutif (CEO) Moderna, Stephane Bancel berkata pada Isnin lalu, bahawa masa sehingga beberapa bulan diperlukan untuk membangunkan dan menghantar vaksin khusus untuk menangani varian Omicron.

Bagaimanapun, menurut CEO Pfizer, Albert Bourla pula, dos vaksin untuk varian Omicron akan dapat disediakan dalam masa kurang 100 hari atau pun sekitar tiga bulan.

Dalam perkembangan berkaitan, rakyat Britain kini didesak untuk mendapatkan suntikan dos penggalak selepas varian Omicron mula dikesan di negara berkenaan.

“Kita tidak tahu sejauh mana gelombang baharu ini (Omicron) akan memberi kesan terhadap negara kita tetapi sejarah menunjukkan bahawa kita tidak boleh bersikap alpa,” kata Perdana Menteri Britain, Boris Johnson pada satu sidang akhbar di Downing Street.

Sebanyak 10 lagi kes koronavirus varian Omicron telah dikesan di Britain kelmarin, demikian menurut Agensi Keselamatan Kesihatan negara berkenaan sekali gus menjadikan angka keseluruhan kes varian tersebut meningkat kepada 42.

Dalam pada itu, agensi berita Reuters melaporkan bahawa varian Delta kini merangkumi 99 peratus daripada jangkitan Covid-19. Varian Delta mula dikesan di negeri Maharashtra, India pada Mac 2021. – AFP

See author's posts


Rusia bina enjin pesawat elektrik pertama

MOSCOW:Pembangunan enjin pesawat berkuasa elektrik pertama untuk digunakan dalam pesawat penumpang dan kenderaan udara tanpa pemandu telah bermula di Rusia, kata biro kejuruteraan penerbangan Rusia Ecolibri kepada Sputnik.

“Ecolibri sedang membangunkan enjin elektrik EM-01, prototaip pertama daripada keluarga generasi baharu pertama enjin pesawat untuk pembangunan pesawat penumpang elektrik, termasuk pesawat yang berlepas dan mendarat menegak serta peralatan tanpa pemandu, yang dipercayai akan turut mendapat permintaan dalam industri automotif dan pembinaan kapal,” kata pengerusi majlis saintifik dan teknikal Ecolibri Alexey Rogozin.

Menurut pakar Ecolibri, enjin itu akan memenuhi keperluan pensijilan Agensi Pengangkutan Udara Persekutuan Rusia dan peraturan penerbangan antarabangsa.

Ciri utama enjin EM-01 adalah unit pemacu elektrik dengan transmisi tanpa gear, yang akan meningkatkan prestasi, kebolehpercayaan dan jangka hayat enjin.

Ecolibri berkata, output enjin akan berada dalam julat 10 hingga 200 kilowatt-jam untuk memastikan pengangkutan yang cekap dan selamat bagi kargo bersaiz besar dan penumpang. –Bernama-Sputnik

See author's posts


Idea kreatif TS25 SK Tanjung Belipat

SEKOLAH Kebangsaan (SK) Tanjung Belipat Batu Niah, Daerah Subis yang terpilih untuk program Transformasi Sekolah 2025 (TS25) terus mempergiatkan aktiviti kreatif dengan pelbagai pengubahsuaian demi pembangunan pendidikan dan keindahan sekolah.

Kerjasama dan usaha kreatif di antara pihak ibu bapa dan guru telah berjaya menarik perhatian Menteri Muda Wanita, Keluarga dan Pembangunan Kanak-kanak Datuk Rosey Yunus berkunjung santai ke sekolah berkenaan pada 21 Oktober lepas.

Guru Besar SK Tanjung Berlipat, Ahmad Yajis Jari-ee ketika ditemu ramah Stail menzahirkan perasaan gembira kerana usaha untuk menjayakan TS25 mendapat perhatian pelbagai pihak, termasuk peruntukan berjumlah RM80,000  daripada Datuk Rosey Yunus untuk pembangunan sekolah.

Antara yang menarik perhatian di sekitar sekolah ini ialah kecantikan pusat sumber, perpustakaan, bilik guru, bilik guru besar dan taman sekolah yang telah diubah suai secara kreatif.

Usaha TS25 di dalam mengindahkan sekolah telah melibatkan semua sekolah yang terdiri daripada 11 guru, 105 pelajar dan ibu bapa pelajar serta penglibatan pihak swasta.

Antara perubahan ketara ialah bangunan perpustakaan yang dicat warna ungu,  bilik guru yang kemas dengan meja disusun rapi berserta hiasan bunga dan  gambar di setiap sudut dinding serta banyak lagi.

Perubahan ini bukan sahaja menarik perhatian tetapi juga mampu mewujudkan kesungguhan kepada semua untuk menjayakan TS25, selain menarik minat kepada pelajar untuk berusaha menimba ilmu pengetahuan.

TS25  mempunyai tiga tunjang utama iaitu Pemimpin Berkesan, Guru Berkualiti dan Sokongan PIBG serta Komuniti.

Ketiga-tiga tunjang ini jika berjaya digembleng, maka konsep TS25 Kementerian Pendidikan Malaysia (KPM) akan tercapai iaitu melahirkan modal insan yang unggul di Daerah Subis ini.

Persatuan Ibubapa dan Guru (PIBG) turut diperuntukkan projek kecil luar bandar (MRP) sejumlah RM5,000 sebagai dana menjalankan aktiviti di sekolah ini.

Justeru itu, pihak sekolah dan ibubapa sangat berharap SK Tanjung Belipat ini akan mampu menjadi sebuah sekolah contoh dan cemerlang di Daerah Subis.

Oleh Adum Liu

See author's posts


MTMD setuju PPA ditubuhkan

KUCHING: Mesyuarat Majlis Tindakan Membanteras Dadah (MTMD) Negeri Sarawak bersetuju agar Pusat Pemulihan Akhlak (PPA) turut ditubuhkan di negeri ini.

Menteri Belia dan Sukan Datuk Karim Rahman Hamzah berkata, keputusan itu dibuat susulan daripada peningkatan pesalah dadah yang semakin membimbangkan di negeri ini.

“Pada masa ini, Sarawak tidak mempunyai pusat ini iaitu khas untuk mereka yang terlibat dengan masalah dadah dan empat PPA yang sedia ada berada di Semenanjung Malaysia iaitu di Simpang Renggam (Johor), Machang (Kelantan), Batu Gajah (Perak) dan Muar (Johor).

“Kita mahu kalau dapat di Sarawak juga ditubuhkan satu pusat seperti ini supaya mereka yang ditangkap di Sarawak boleh ditahan di sini sahaja dan tidak perlu dihantar ke Semenanjung Malaysia.

“Ini adalah kerana kadang-kadang apabila dihantar ke PPA bukannya hendak menjadi semakin bagus malah dengan mereka yang dimasukkan ke PPA tersebut dari segi operasi mereka dalam penyebaran dadah adalah lebih canggih dan rakyat Sarawak ini akan menjadi lebih terdedah kepada perkara-perkara yang tidak baik,” katanya.

Beliau berkata demikian pada Sidang Media Sempena Mesyuarat Tindakan Membanteras Dadah Peringkat Negeri Sarawak anjuran Agensi Antidadah Kebangsaan (AADK) Sarawak, di bangunan Baitulmakmur 2, semalam.

Beliau yang juga Menteri pelancongan, Kebudayaan dan Kesenian turut mendedahkan, terdapat tiga Kawasan Berisiko Tinggi (KBT) yang telah dikenal pasti oleh Agensi Antidadah Kebangsaan (AADK) yang mana statistik mereka yang terlibat dengan dadah adalah tinggi.

“Antara kampung-kampung atau kawasan tersebut adalah di Kampung Tabuan Melayu, Matang dan Bekenu.

“Ekoran daripada maklumat tersebut, kegiatan secara bersepadu dan juga program-program tertentu akan dilakukan di tempat tersebut dan juga memberi kesedaran kepada masyarakat yang terdapat di kawasan tersebut tentang bahayanya dadah,” katanya.

Bagaimananpun, apabila KBT telah dikenal pasti ia bukan bermakna tempat-tempat lain bebas daripada dadah.

“Kerana kalau kita lihat, masalah dadah di Sarawak ini ia bukannya terhad kepada kawasan bandar sahaja malah maklum balas yang kita dapati daripada AADK dan pihak polis menunjukkan bahawa penyalahgunaan dadah ini telah menular jauh ke kawasan pendalaman di setiap daerah dan ia melibatkan suku kaum yang pelbagai.

“Dan ini menunjukkan penularan masalah dadah sudah merunsingkan dan juga membahayakan keadaan dan ini memerlukan usaha yang halus dan memerlukan semua agensi-agensi termasuk masyarakat untuk bersama-sama menangani masalah ini sebagai masalah kita bersama,” katanya lagi.

Oleh JEAKQLEYN YACHO

See author's posts


Shahril Shamsuddin dilantik semula sebagai Pengerusi MIMOS

KUALA LUMPUR: Pusat penyelidikan dan pembangunan (R&D) gunaan nasional, MIMOS Bhd, agensi di bawah Kementerian Sains, Teknologi dan Inovasi (MOSTI), melantik semula tokoh korporat, Tan Sri Shahril Shamsuddin sebagai pengerusi berkuat kuasa 18 Mei, 2020.

Menurut MIMOS, Shahril, 58, presiden dan ketua pegawai eksekutif Sapura Energy Bhd, pernah memegang jawatan yang sama bagi tempoh 16 Jan, 2005 hingga 4 Julai, 2008.

Ia berkata kali ini beliau menggantikan Datuk Wira Omar Kaseh yang menamatkan tempoh perkhidmatan selama tiga tahun.

“Semasa tempoh terdahulu beliau dengan MIMOS, agensi ini telah mengalihkan fokus daripada pembangunan perniagaan kepada aktiviti R&D bagi pengkomersialan ke arah mempertingkat daya saing negara,” menurut MIMOS dalam kenyataan semalam.

Ketua Pegawai Eksekutif MIMOS, Emelia Matrahah berkata MIMOS menyambut baik pelantikan semula Shahril.

“Kami yakin dengan pengalaman luas dan portfolio yang pelbagai beliau mampu memimpin MIMOS ke tahap yang lebih baik,” katanya dalam kenyataan yang sama.

MIMOS juga menjadi agensi kerajaan pertama yang komited menerapkan unsur integriti dan etika sebagai sebahagian daripada tadbir urus korporat dalam mentransformasikan budaya R&D nasional.

“Pelantikan semula ikon minyak dan gas ini mengambil kira kepakaran beliau dalam bidang pengurusan, kepimpinan korporat dan keupayaannya dalam bidang-bidang intensif teknologi,” kata MIMOS.

Shahril memiliki ijazah Sarjana Sains dalam Pengurusan Teknologi dari MIT Sloan School of Management, Amerika Syarikat dan Sarjana Muda Sains dalam Teknologi Industri dari California Polytechnic State University, Amerika Syarikat.

Beliau juga  dianugerahkan Doktor Kehormat dalam Pengurusan Teknologi oleh Universiti Teknologi Malaysia pada Mei 2013- Bernama

See author's posts


AmBank perkenal kad ‘The Metal’ di KLFW 2021

KUALA LUMPUR: AmBank Group telah memperkenalkan kad ‘The Metal’ yang dibuat secara eksklusif untuk pelanggan perbankan ‘Signature Priority’ bersempena dengan penganjuran Minggu Fesyen Kuala Lumpur (KLFW) 2021.

Pengarah Urusan Perbankan Peruncitan, Aaron Loo berkata, kad The Metal ini  menawarkan keistimewaan dan ciri-ciri yang tiada tandingan yang mampu memenuhi keperluan kewangan dan gaya hidup, serta menyerlahkan pengalaman yang akan meningkatkan gaya hidup pelanggan perbankan ‘Signature Priority’ AmBank.

“Pengenalan kad ‘The Metal’ ini adalah sebagai mengiktiraf pelanggan yang paling kami hargai dan memastikan keperluan unik mereka dipenuhi,” katanya pada majlis pelancaran kad bersempena acara malam fesyen KLFW di sini, baru-baru ini.

Bank itu berkata, sepanjang tempoh KLFW 2021, pemegang kad Ambank boleh menikmati tawaran menarik termasuk diskaun 15 peratus untuk koleksi fesyen yang dipamerkan, bersama-sama dengan koleksi terkini daripada pelbagai pereka tempatan yang akan dilancarkan secara bulanan apabila gerai-gerai KLFW mula dibuka mulai Januari 2022 dan seterusnya.

AmBank telah menyokong Industri Fesyen Malaysia di KLFW 2021 yang berlangsung selama lima hari bermula 3 November di Pavilion Kuala Lumpur sebagai Rakan Perbankan Rasmi.

Acara ini menampilkan reka bentuk dan koleksi terkini daripada lebih 48 pereka tempatan sepanjang lima pertunjukan peragaan harian.- Bernama

See author's posts


Songkok lipat dapat sambutan di Singapura, Brunei

MUAR: Jika disebut ‘songkok lipat’, pasti terbayang pelengkap pakaian tradisi baju Melayu yang popular sekitar 1960 hingga 1970an, yang menjadi pilihan pemakai untuk dipadankan dengan baju Melayu ketika itu.

Namun, songkok lipat kembali menjadi kegilaan terutama dalam kalangan anak muda sejak dua tahun kebelakangan ini, menurut pemilik perniagaan songkok Masood Hussin atau lebih dikenali ‘Songkok Muar’, Nurdalila Abd Ghani.

“Songkok lipat yang dibuat khas oleh kami mudah dibawa dan disimpan serta semakin mendapat perhatian ramai. Sehingga kini, kami telah menerima tempahan melebihi 2,000 buah,” katanya ketika ditemui Bernama baru-baru ini.

Bagaimanapun menurut Nurdalila, songkok lipat tidak boleh dipakai untuk majlis rasmi kerana dianggap kurang sesuai.

Nurdalila yang menyambung legasi pembuatan songkok daripada datuknya, Allahyarham Masood Hussin berkata, dia mendapat idea dan inovasi untuk menghasilkan songkok tersebut bersama suaminya Zahedy Zakariah, 45, apabila sering mendapat rungutan daripada pelanggan berkaitan kesukaran untuk menyimpan songkok.

Katanya, pada mulanya mereka berdua hanya ‘cuba-cuba’ sahaja membuat songkok lipat tersebut dengan menggunakan material sama dengan songkok biasa, sama ada songkok mahkota, songkok rata serta songkok daeng dan tidak menyangka ia mendapat sambutan tinggi.

Antara pelanggan terawal menempah songkok lipat di sini ialah bekas Perdana Menteri yang juga Ahli Parlimen Pagoh Tan Sri Muhyiddin Yassin dan Ahli Parlimen Muar Syed Saddiq Syed Abdul Rahman.

Tambah Nurdalila, dia menjaga kualiti songkok dihasilkannya dengan memilih bahan-bahan terbaik termasuk kain baldu diimport agar songkok yang terhasil mampu bertahan agak lama.

Semenjak songkok lipat kembali popular, Nurdalila berkata, tempahan semakin menggalakkan sehingga mendapat permintaan dari Singapura dan Brunei.

Antara songkok lipat yang mendapat sambutan adalah daripada baldu hitam dan biru laut, namun bagi pelanggan di Johor mereka lebih menggemari warna royal blue.

“Selain mahu meneruskan legasi pembuatan songkok secara turun-temurun, minat dalam seni pembuatan songkok membuatkan saya terus berada dalam industri ini, walaupun pada mulanya ramai tidak menyangka saya (seorang wanita) membuat songkok,” katanya yang turut mengajar suami dan anak sulung, Itfan Raziq, 16, supaya ilmu berkenaan tidak hilang.

Berhubung cabaran dalam perniagaan, Nurdalila mengakui penularan wabak Covid-19 merupakan masa paling terjejas, dengan jualan songkok ketika itu hanya sekitar 10,000 sahaja berbanding kebiasaan 30,000 songkok setahun. – Bernama

See author's posts


Eropah longgarkan larangan, jangkitan melebihi 3.5 juta

ROME: Ribuan penduduk Eropah menyaksikan perintah berkurung dilonggarkan pada Isnin, bermula dengan Itali yang sebelum ini antara negara paling teruk terjejas dan berada dalam pengasingan Covid-19 selama dua bulan.

Itali adalah negara kedua selepas Amerika Syarikat (AS) yang mencatatkan angka kematian tertinggi akibat Covid-19, namun kilang dan tapak pembinaan sudah mula beroperasi.

Restoran mula dibuka dengan hanya menjual makanan bungkus, tetapi bar dan kedai ais krim masih belum dibuka.

Penggunaan pengangkutan awam juga tidak digalakkan dan orang ramai perlu memakai penutup mulut termasuk di kawasan awam yang tertutup.

Ekonomi Itali, yang ketiga terbesar di zon Eropah, dijangka mengalami penyusutan paling teruk sejak kemelesetan global pada 1930.

Sementara itu, perintah berkurung selama beberapa minggu yang mengakibatkan lebih 30 juta rakyat AS kehilangan pekerjaan, turut menyaksikan populariti Presidennya, Donald Trump, turut merudum.

AS merekodkan jumlah kematian tertinggi akibat Covid-19 iaitu 68,606 kes selain 1.18 juta jangkitan.

Trump bagaimanapun pada awalnya memandang enteng wabak itu dan meramalkan AS dapat mengatasinya tanpa kematian, sebelum bertukar nada memberi amaran Covid-19 bakal mengorbankan 60,000 nyawa.

Perkara itu diakui Trump sendiri ketika siaran langsung di televisyen semalam, selain turut mengakui jumlah itu mungkin meningkat jauh lebih tinggi.

“Kita mungkin kehilangan antara 75, 80 hingga 100,000 orang, ini adalah perkara yang teruk. Kita tidak seharusnya kehilangan seorang pun akibat wabak ini,” katanya.

Sementara itu, kehidupan di kebanyakan negara Asia dilihat mula kembali normal, dengan sekolah dibuka di ibu negara Vietnam, Hanoi, pada Isnin, selepas tiada jangkitan baharu direkodkan di negara itu untuk tempoh dua minggu.

Sementara itu, Portugal membenarkan kedai kecil, salun dan pengedar kenderaan memulakan perniagaan bermula hari ini, namun mengarahkan penggunaan penutup mula ketika berada di kedai serta menaiki pengangkutan awam.

Slovenia, Poland dan Hungary turut menyertai Jerman dengan membenarkan tempat awam dan premis perniagaan dibuka. – AFP

See author's posts


182 penduduk terima bantuan lebih RM1 juta

SERIAN: Seramai 182 penduduk dari kawasan Dewan Undangan Negeri (DUN) Tebedu menerima bantuan input projek ternakan dan pertanian, semalam.

Majlis penyerahan bantuan tersebut disempurnakan Timbalan Ketua Menteri yang juga Menteri Pemodenan Pertanian Tanah Adat dan Pembangunan Wilayah, Datuk Amar Douglas Uggah Embas di Dewan Tayung Langui Kampung Pichin.

“Nilai peruntukan yang diluluskan untuk setiap projek ternakan dan pertanian di kawasan ini (DUN Tebedu) adalah sebanyak RM1,381,265.

“Sebanyak RM790,000 diluluskan untuk projek ternakan dan RM591,265 untuk projek pertanian,” ujar Uggah ketika berucap di sini, semalam.

Tambahnya, peruntukan ini adalah dari Kerajaan Sarawak untuk membantu petani dan penternak di luar bandar.

“Selain membantu petani dan penternak di luar bandar, kerajaan Sarawak melalui Sarawak Economic Action Council (SEAC) sekarang sedang merangka program dan projek untuk mencapai sasaran Sarawak menjadi pengeksport makanan menjelang 2030,” jelasnya.

Dalam pada itu, beliau memberitahu, teknologi moden dalam pertanian dan penternakan penting dalam usaha meningkatkan produktiviti serta pendapatan rakyat.

“Bagi membantu petani memasarkan hasil pertanian mereka, kerajaan juga menyediakan Pusat Pengumpulan, Pemprosesan dan Pembungkusan (CPPC) di mana produk dikumpul, diproses, dibungkus dan dijual,” ujarnya.

Turut hadir, Menteri Pendidikan Sains dan Penyelidikan Teknologi Sarawak, Dato Sri Michael Manyin Jawong serta Menteri Muda Pemodenan Pertanian Tanah Adat dan Pembangunan Wilayah Sarawak, Datuk Roland Sagah Wee Inn.

Oleh Nur Ain Otsman

See author's posts


PIBG SJK (C) Chung Hua Roban terima peruntukan RM20,000

ROBAN: Warga Sekolah Jenis Kebangsaan (C) Chung Hua Roban berterima kasih kepada wakil rakyat di kawasan itu kerana telah membantu menaik taraf bumbung dewan sekolah berkenaan.

Yang Dipertua Persatuan Ibu Bapa dan Guru (PIBG), Goi Nguok Kiet berkata, bumbung dewan sekolah tersebut, kini sudah dinaik taraf setelah atapnya digantikan dengan atap baharu.

Peruntukan bagi menaik taraf atap baharu disumbangkan oleh Ahli Dewan Undangan Negeri (ADUN) Kabong, Mohd Chee Kadir.

“Saya mewakili warga Sekolah Jenis Kebangsaan (C) Chung Hua Roban ingin mengucapkan terima kasih kepada YB Chee Kadir kerana telah tampil membantu menaik taraf bumbung dewan sekolah yang sebelum ini telah mengalami kebocoran dan usang.

“Sebelum ini, kami telah mengadukan permasalahan ini dan beliau telah bersetuju untuk memberikan peruntukan bagi menukarkan atap baharu dewan sekolah,” katanya selepas lawatan Chee Kadir ke sekolah itu semalam.

Bukan setakat itu sahaja, menurutnya Chee Kadir sering melawat dan meninjau sekolah berkenaan dan bertanyakan masalah yang sedang dihadapi serta telah banyak menyumbangkan dana kepada PIBG.

“Beliau (Chee Kadir) dilihat begitu komited dalam aspek pendidikan terutamanya sekolah-sekolah di DUN Kabong yang terus diambil perhatian.

“Apabila ada masalah yang melibatkan proses pengajaran dan pembelajaran sekolah, beliau segera tampil dengan melihat sendiri dan bertanyakan kepada pihak sekolah masalah yang diutarakan itu,” ujar beliau.

Goi juga turut merakamkan terima kasih kepada Chee Kadir kerana telah menyumbangkan peruntukan sebanyak RM20,000 kepada PIBG Sekolah Jenis Kebangsaan (C) Chung Hua Roban dan Lembaga Pengurusan Sekolah.

Turut hadir, Penolong Kanan Hal Ehwal Murid; Lu Pau Chee, Pengerusi Ahli Lembaga Pengurusan Sekolah; Jong Thai Bee, Timbalan Yang Dipertua PIBG; Lim Kwang Yien dan Penghulu Roban; Lim Kent Huat.

Oleh Adi Safarman

See author's posts


Jadi jutawan tani selepas hampir gila dikhianati

KUALA LUMPUR: Usahawan tani ini nyaris gila pada 2011 sebaik syarikat kontraktor yang diusahakan sejak berusia 18 tahun, hampir gulung tikar gara-gara dikhianati.

Ahmad Shawal Mispan yang ketika itu berusia 27 tahun dan sedang seronok mengecap nikmat bergelar jutawan muda dengan memilki pelbagai aset serta kenderaan mewah, ‘terduduk’ apabila kehilangan jutaan ringgit dalam sekelip mata selain dihimpit masalah hutang.

Ia menyebabkan beliau mengalami tekanan perasaan melampau sehingga hilang pedoman dan melakukan perkara pelik termasuk mengasingkan diri di bawah jambatan, menyebabkannya dipandang serong oleh masyarakat.

Namun, mujurlah bapanya Mispan Zaidin, 73, dan ibunya Siti Khatijah Musanif, 63, bertindak pantas ‘menyelamatkannya’ dan mengembalikan keyakinan sehingga beliau kembali bangkit dan bertatih menyertai bidang pertanian serta penternakan.

“Ibu bapa sedar diri saya yang mengalami tekanan mental, jadi mereka berusaha untuk ‘tarik’ saya kembali.

“Mereka bina kandang lembu hasil daripada jualan tanah di Negeri Sembilan dan saya jadikannya sebagai satu terapi. Hari-hari hidup saya hanya dengan lembu, bercerita dengan haiwan itu sehingga saya lupa dengan dunia luar dan masalah dihadapi sebelum ini,” katanya yang kini berusia 37 tahun.

Selepas lapan bulan menyendiri dalam dunia tersendiri, semangatnya akhirnya pulih dan tanpa menoleh ke belakang, Ahmad Shawal yang merupakan anak kelahiran Tanjong Sepat, Banting, Selangor membuat keputusan untuk bergerak secara serius dalam bidang penternakan dan pertanian pada 2013.

“Ketika itu saya masih mempunyai tanah yang berkeluasan lapan hektar (20 ekar) di sekitar Banting, jadi Pertubuhan Peladang Kawasan (PPK) Kuala Langat bantu saya bangkit kembali dengan memberi pinjaman bercagar mengikut nilai pasaran tanah ketika itu.

“Dengan modal yang diberikan, saya mula membangunkan empayar dalam bidang penternakan dan pada masa sama perniagaan dalam bidang kontraktor diteruskan sehingga mendapat kembali kepercayaan daripada pelanggan,” katanya yang juga merupakan pengasas Bumijaya Rezeki Sdn Bhd.

Percaturannya itu ternyata tepat apabila beliau kini bergelar jutawan halia dan lengkuas dengan memiliki ladang pertanian berkeluasan 80 hektar di Banting yang turut ditanam dengan pelbagai jenis tanaman lain seperti, kunyit, ubi kayu dan ubi keledek selain memiliki 0.8 hektar tanah untuk ternakan lembu.

Semua hasil tanaman itu katanya, dihantar ke pasar raya besar seperti Giant, Econsave, Tesco dan Sri Ternak Mart Sdn Bhd di seluruh negara serta Pusat Pengumpulan Hasil Ladang PPK Kuala Langat dan menjadi seorang daripada pembekal halia dan lengkuas utama di negeri ini.

Untuk perancangan masa hadapan, beliau yang banyak menerima bimbingan PPK Kuala Langat bercadang untuk mengusahakan penternakan ayam daging dalam tempoh tiga tahun akan datang.

“Walaupun saya hanya berkelulusan darjah enam dan pernah gagal, namun itu bukan batu penghalang untuk berjaya. Yang penting jangan putus asa, kena berfikiran positif dan mempunyai semangat kental untuk hadapi cabaran,” katanya.

Enggan nikmat kejayaan itu dikecapi sendiri, Ahmad Shawal yang juga mesra dengan panggilan Boboy turut  berganding bahu bersama PPK Kuala Langat dengan menjadi tenaga pengajar dalam bidang keusahawanan tani.

Ia bagi melahirkan lebih ramai usahawan dalam kalangan golongan muda khususnya agar mampu berdaya saing terutamanya dalam kalangan B40 yang terjejas akibat pandemik Covid-19.

Sehingga kini, Ahmad Shawal yang merupakan anak keempat daripada sembilan adik-beradik itu mampu mengupah seramai 20 pekerja untuk menjaga ladang tanamannya dan ternakan lembunya.- Bernama

See author's posts


UK tangguh longgar sekatan

UNITED KINGDOM: Perdana Menteri Britain Boris Johnson mengumumkan untuk menangguhkan langkah mengurangkan sekatan pergerakan di England selama dua minggu lagi.Keputusan dibuat selepas negara itu mencatatkan peningkatan dalam kes Covid-19 buat pertama kali sejak Mei lalu.Sekatan di England sepatutnya dilonggarkan bermula hujung minggu ini.“Melihat kepada angka yang meningkat naik, kami berpendapat, kita kena tekan brek, bagi mengawal penularan virus.

“Pada Sabtu 1 Ogos, kita berharap untuk membuka semula beberapa tempat berisiko tinggi yang ditutup sebelum ini.“Malangnya, hari ini, saya terpaksa tangguhkan semula perubahan yang dirancang untuk sekurang-kurangnya tempoh dua minggu lagi.

“Ini bermakna, sehingga sekurang-kurangnya 15 Ogos, kasino, pusat boling, pusat luncur air akan kekal ditutup,” katanya pada Jumaat.Pada masa sama, acara persembahan tertutup juga tidak akan dibenarkan, begitu juga perkumpulan di venue sukan dan pusat persidangan, serta upacara perkahwinan yang dihadiri sehingga 30 orang.Bagaimanapun, majlis keramaian boleh diteruskan dengan berpandukan prosedur operasi standard (SOP) ketat yang ditetapkan.Johnson juga memaklumkan, walaupun negara berkenaan mencatatkan perkembangan positif menangani Covid-19, ia harus kekal waspada ketika banyak negara Eropah masih bergelut dalam mengawal penularan virus berkenaan.Sementara itu, Ketua Perubatan England Prof Chris Whitty memberi bayangan negara itu mungkin tidak akan melonggarkan sekatan lagi tanpa mengambil risiko wujudnya satu gelombang baharu.“Kita kena bersikap realistik. Idea mengenai pembukaan semula semua aktiviti sambil dalam masa sama mengawal penularan virus, adalah sesuatu yang salah.“Kalau kita hendak buka semula sekatan, kita mesti mampu mengawalnya,” katanya pada satu sidang media.Britain melaksanakan penutupan (lockdown) di seluruh negara pada Mac – menghentikan sekolah, aktiviti perniagaan dan perjalanan, kecuali yang penting – dan mula melonggarkannya secara berperingkat sejak Jun.-AFP

See author's posts


Petronas bantu sedia bekalan makanan

ELLIE EDWARD

BINTULU: Sebanyak 9,250 Ketua Isi Rumah (KIR) di kawasan Dewan Undangan
Negeri (DUN) Samalaju menerima bantuan makanan yang diagihkan oleh petugas
Pusat Khidmat DUN Samalaju di sini semalam.

Ahli Dewan Undangan Negeri (ADUN) Samalaju, Majang Renggi berkata
pengagihan itu melibatkan kawasan pedalaman, luar bandar, pinggir bandar dan
penduduk di kawasan bandar yang terkesan akibat Perintah Kawalan Pergerakan
(PKP) dalam usaha memutuskan rantaian Covid-19.

“Untuk kawasan Samalaju, kita berterima kasih kepada Petronas kerana
membantu menyediakan bekalan makanan bagi menampung keperluan di kawasan
ini,” katanya kepada media di sini, semalam.

Menurutnya, pengagihan bantuan tersebut juga diberikan kepada penduduk di
kawasan setinggan.

“Kira-kira 2500 Ketua Isi Rumah di kawasan setinggan Kidurong menerima
pengagihan bantuan makanan terbabit,” katanya dan menambah, bantuan
makanan itu turut diagihkan kepada penduduk di Rancangan Perumahan Rakyat (RPR)
Kidurong.

Pengagihan bekalan makanan di kawasan DUN masih diteruskan dan diagihkan
secara berperingkat-peringkat kepada penerima.

Jelas beliau pengagihan tersebut dilakukan dengan kerjasama Pejabat Daerah
Bintulu dan Jabatan Kebajikan Masyarakat Bintulu.

See author's posts


Wanita PBB anjur sukaneka perkenal calon GPS

BETONG: Pergerakan Wanita Parti Pesaka Bumiputera Bersatu (PBB) Cawangan N.36 Layar mempunyai cara tersendiri untuk memperkenalkan calon Gabungan Parti Sarawak (GPS) kepada rakyat di Parlimen Betong.

Ketua Cawangan PBB Layar, Datuk Gerald Rentap Jabu berkata tiga cawangan iaitu PBB Bukit Saban, Saribas dan Layar bergabung menganjurkan sukaneka bagi tujuan itu.

“Ia untuk mengeratkan hubungan sesama ahli parti sekali gus mempromosikan calon GPS Parlimen Betong, Dr. Richard Rapu kepada rakyat di sini.

“Pergerakan Wanita PBB menggunakan cara tersendiri untuk mempromosikan calon GPS kepada rakyat di sini. Ia diadakan dengan penganjuran sukaneka yang menghimpunkan pelbagai acara sukan yang dipertandingkan,” katanya.

Rentap yang juga Timbalan Menteri Belia, Sukan dan Pembangunan Usahawan berkata melalui inisiatif penganjuran sukaneka ini, ia juga dapat memberi kesempatan kepada semua Pergerakan Wanita PBB Ranting dalam kawasan ini mengenali lebih rapat calon mereka.

Dalam pada itu, Rentap yang juga Ahli Dewan Undangan Negeri (ADUN) Layar mahu supaya Pergerakan Wanita serta Pemuda PBB di ketiga-tiga cawangan itu supaya memainkan peranan penting dalam memastikan pengundi menunaikan tanggungjawab mereka keluar mengundi pada 19 November nanti.

“Saya harap pengundi akan turun mengundi pada 19 November nanti dan tunaikan tanggungjawab sebagai rakyat untuk menentukan masa depan kita,” katanya.

See author's posts


Tindakan GPS tidak bantu PN tepat – Sim

SIMANGGANG: Tindakan yang dilakukan kerajaan Gabungan Parti Sarawak (GPS) untuk tidak membantu kempen calon dari Perikatan Nasional (PN) pada Pilihan Raya Negeri (PRN) Ke-16 Sabah baru-baru ini adalah merupakan tindakan yang tepat.

Menteri Kerajaan Tempatan Dan Perumahan Dato Sri Dr Sim Kui Hian berkata ia adalah kerana Kerajaan Sarawak tidak mahu pandemik Covid-19 menular di negeri ini seperti yang berlaku di Sabah Negeri Di Bawah Bayu itu pada masa ini.

Sebaliknya menurutnya lagi pemimpin dari Parti Tindakan Demokratik (DAP) pernah mempersoalkan kenapa Kerajaan serta pemimpin GPS tidak membantu calon-calon dari PN di Sabah, beliau memberi jawapan itu adalah ‘kerja gila’ dan tindakan itu akan bakal mengundang penularan Covid-19 di Sarawak.

“Ada pemimpin DAP sebelum ini pernah bertanya kenapakah Kerajaan GPS serta pemimpinnya tidak membantu calon-calon PN pada pilihanraya di Sabah, saya kata mereka itu sudah ‘gilakah’, mereka mahu bawa balik Covid-19 itu ke Sarawak..?

“Pemimpin-pemimpin Pakatan Harapan (PH) amnya, memang tidak ada hati untuk Sarawak, mereka seperti tidak sayangkan rakyat,” ujarnya.Beliau berkata demikian ketika berucap pada Majlis Perasmian Jambatan Gantung Rumah Japing, Nyakai Baroh dekat sini kelmarin.

Sim berkata Kerajaan Sarawak memutuskan untuk tidak membantu calon-calon PN pada pilihanraya di Sabah baru-baru ini, dengan memikirkan keutamaan keselamatan dan kepentingan rakyat Sarawak serta tidak berpolitik setiap masa.

“Keselamatan serta kepentingan rakyat di Sarawak terus menjadi keutamaan Kerajaan GPS, kita tidak berterusan berpolitik sepanjang masa, seperti seperti mana dalam motto GPS ‘Sarawak First’.

“Kita lihat saja selepas dua hari pengumuman Perintah Kawalan Pergerakan Diperketatkan (PKPD) di Sabah, Kerajaan Sarawak dengan tindakan segera mengambil langkah tegas dengan melarang semua warga Malaysia dan bukan warga negara yang berada di Sabah dan Labuan daripada memasuki negeri ini dalam tempoh dua minggu.

“Begitu juga tindakan dengan memperketatkan kemasukan warga negara asing dari pos-pos kawalan sempadan untuk melindungi negeri ini daripada terus menerima masuk kes import dari luar Sarawak.

“Ini menunjukkan bahawa Kerajaan Sarawak pimpinan GPS terbukti sayang kepada rakyatnya dengan melindungi dan mengawal keselamatan Sarawak daripada penularan Covid-19 memasuki ke negeri ini, tidak seperti PH, DAP amnya tidak ada hati untuk Sarawak,” ujar beliau.

Sim menambah bahawa kepimpinan GPS akan terus berkhidmat dan menjaga rakyat dan bukannya untuk kepentingan peribadi, dengan hanya kepentingan negeri sahaja yang akan diutamakan.

Turut hadir Menteri Muda Kesejahteraan Komuniti, Datuk Francis Harden Hollis, Pengarah Unit Perancang Negeri, Dr Abdullah Zaidell, Residen Sri Aman, Indit Bangai, Pegawai Daerah Sri Aman, Mohd Ashree Wee dan Tuai Rumah Japing Nyakai Baroh Japing Anak Gema.

Oleh Adi Safarman

See author's posts


Kerajaan Perpaduan komited realisasikan MA63 – Fadillah

KUALA LUMPUR: Kerajaan Perpaduan komited merealisasikan perkara yang dipersetujui dalam Perjanjian Malaysia 1963 (MA63) demi menjaga kesejahteraan rakyat Sabah dan Sarawak, kata Timbalan Perdana Menteri Datuk Seri Fadillah Yusof.

Beliau berkata dalam tempoh sebulan sejak kerajaan pimpinan Perdana Menteri Datuk Seri Anwar Ibrahim mentadbir negara, banyak usaha dan perkara dalam MA63 yang dipersetujui telah dilaksanakan.

“Dengan Malaysia yang terangkum, perjanjian (MA63) dipersetujui oleh pemimpin terdahulu adalah tanggungjawab kita untuk melaksanakan… itu pesanan Yang Amat Berhormat (Perdana Menteri) kepada saya.

“Ketika pentadbiran terdahulu, memang sudah banyak perkara dibincangkan dan ada yang sudah dilaksanakan… tapi banyak (lagi) belum dilaksanakan.

“Dalam tempoh sebulan (Kerajaan Perpaduan mentadbir), kita dah bersetuju beberapa perkara termasuk pemberian gas kepada Sabah dan pemberian khas di bawah Perkara 112D Perlembagaan Persekutuan juga selesai dan ada beberapa perkara lagi yang kita harap dapat diselesaikan dalam masa terdekat,” katanya.

Beliau berkata demikian ketika menjadi tetamu jemputan program Ruang Bicara terbitan Bernama TV yang disiarkan malam tadi.

Selain itu, Fadillah berkata menerusi peningkatan peruntukan untuk Sabah dan Sarawak dalam Belanjawan 2023 berbanding tahun lepas, membuktikan komitmen dan kesungguhan kerajaan dalam meningkatkan taraf kebajikan rakyat dan pembangunan di kedua-dua negeri itu.

Beliau berkata walaupun ada yang membandingkan peruntukan yang diterima kedua-dua negeri itu, namun terdapat peningkatan bagi jumlah peruntukan dan fokus kerajaan adalah soal pembangunan infrastruktur di Sabah dan Sarawak.

“Keutamaan kita adalah menyegerakan pembangunan kemudahan sosial, bekalan air dan kemudahan asas yang lain.

“Yang penting ada komitmen dan penambahan (peruntukan) sudah berlaku… fokus kini kepada pelaksanaannya, jika pelaksanaannya baik maka (manfaat) akan dirasai rakyat dan jurang pembangunan dapat dirapatkan,” katanya.

Dalam Belanjawan 2023, Sabah diberikan peruntukan berjumlah RM6.5 bilion berbanding RM5.16 bilion pada 2022, manakala Sarawak dengan RM5.6 bilion berbanding RM4.67 bilion (2022). – Bernama

See author's posts


Kadar peratusan vaksinasi Malaysia lepasi negara jiran

GEORGE TOWN: Setakat Rabu lepas, kadar peratusan rakyat Malaysia yang telah menjalani pemvaksinan sekurang-kurangnya satu dos, telah melepasi Indonesia, Thailand, Filipina dan Vietnam, kata Menteri Penyelaras Program Imunisasi COVID-19 Kebangsaan Khairy Jamaluddin.

“Walaupun ini bukan satu perlumbaan, adalah baik untuk kita sentiasa menanda aras dengan negara-negara lain. Manakala dari segi kadar suntikan harian, saya telah minta supaya ia sentiasa ditingkatkan dari hari ke hari.

“Semalam, kita telah merekodkan 105,655 suntikan dengan kebanyakannya merupakan suntikan dos pertama,” katanya dalam sidang media bersama Ketua Menteri Pulau Pinang Chow Kon Yeow selepas melawat Pusat Pemberian Vaksin (PPV) SPICE, The SPICE Arena di sini semalam.

Khairy yang juga Menteri Sains, Teknologi dan Inovasi berkata, pihaknya menyasarkan untuk memberikan 150,000 dos suntikan setiap hari bulan ini dan ditingkatkan kepada 200,000 suntikan menjelang bulan depan.

Beliau berkata, usaha itu akan dibantu dengan penubuhan lebih banyak PPV termasuk 1,000 klinik swasta di seluruh negara dan melalui sistem pandu lalu.

Mengulas mengenai lawatan beliau, Khairy berkata PPV SPICE akan beroperasi sebagai PPV AstraZeneca bermula 7 Jun dengan sebanyak 133,000 dos telah disediakan untuk pusingan pertama di negeri itu.

“Kita akan mula dengan kapasiti 1,000 suntikan sehari dan akan ditingkatkan kepada 3,000 sehari pada hari bekerja dan 2,000 pada hujung minggu.

“Kerajaan juga sedang meneliti cadangan untuk membina PPV di kawasan industri Bayan Lepas dan Batu Kawan supaya pekerja yang terpaksa bekerja sewaktu tempoh Perintah Kawalan Pergerakan dapat diberikan suntikan vaksin,” katanya.

Sementara itu, Chow berkata Pulau Pinang perlu memberikan 9,000 hingga 10,000 suntikan vaksin setiap hari bagi mencapai matlamat imuniti kelompok menjelang Oktober ini. – Bernama

See author's posts


Umat Islam di India, Pakistan, Bangladesh sambut Aidiladha 29 Jun

NEW DELHI: Umat Islam di Bangladesh, India dan Pakistan akan menyambut Aidiladha pada 29 Jun selepas anak bulan Zulhijah kelihatan di negara-negara berkenaan pada Isnin.

Di Sri Lanka, Colombo Grand Mosque turut mengumumkan Aidiladha akan disambut pada 29 Jun.

Aidiladha disambut pada pada 10 Zulhijah, bulan terakhir dalam kalendar Hijrah.

Bagaimanapun, Arab Saudi, Afghanistan, Emiriah Arab Bersatu dan beberapa negara lain sebelum ini mengumumkan Aidiladha jatuh pada 28 Jun, memandangkan negara-negara berkenaan melihat anak bulan pada Ahad.

Hari Wukuf yang merupakan kemuncak haji, adalah pada Selasa, 27 Jun ini sementara Aidiladha akan disambut pada Rabu, 28 Jun.

Arab Saudi sebelum ini mengumumkan lebih sejuta jemaah haji telah pun berada di kota suci Makkah.                 – Bernama

See author's posts


15 keluarga terima bantuan makanan

KUCHING: Sebanyak 15 keluarga dari Kampung Selipar Putus, Tabuan, menerima bantuan makanan pada Program Turun Padang Jawatan Wanita dan Keluarga (JWKS) di sini, semalam.

Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato’ Sri Fatimah Abdullah berkata, melalui program seperti itu pihaknya dapat mengetahui masalah yang dihadapi masyarakat yang memerlukan.

Katanya, hasrat kerajaan adalah supaya rakyat Sarawak yang dalam keadaan susah perlu diberi bantuan sewajarnya sama ada melalui kerajaan mahupun bantuan yang diberikan oleh Badan Bukan Kerajaan (NGO).

“Mereka yang sangat memerlukan ini kadang-kadang tidak tahu ada bantuan, cara mendapatkan bantuan dan ada juga yang tidak tahu jenis bantuan yang disediakan oleh kerajaan.

“Bila turun padang seperti ini, kita boleh memberi nasihat kepada mereka dan kita juga boleh meminta agensi tertentu untuk menolong keluarga yang memerlukan ini,” katanya ketika ditemui media pada Program Turun Padang JWKS di sini, semalam.

Fatimah turut menjelaskan bahawa, melalui program seperti itu kementeriannya dapat mengetahui bantuan dan keperluan yang sewajarnya diberikan kepada mereka yang memerlukan.

“Kita menggunakan kesempatan ini untuk melawat beberapa rumah supaya kita dapat melihat selain daripada makanan dan bantuan lain yang sewajarnya untuk jangka masa panjang.

“Melalui lawatan ini, kita dapati ada seorang kanak-kanak darjah tiga yang mempunyai masalah dari segi pertuturan yang sangat terhad dan saya sarankan kepada ibu bapa supaya anak ini dibawa ke One-Stop Early Intervation Centre (OSEIC) untuk membuat ujian diagnostik bagi mengetahui jenis kecacatan yang dihadapi dan pemulihan yang diperlukan untuk anak ini,” ujarnya.

Dalam pada itu, Fatimah turut mengucapkan penghargaan kepada NGO dan orang persendirian di atas sumbangan makanan yang dihulurkan.“Terima kasih kepada Raja Noor dan Shentel dan rakannya di atas usaha dalam memastikan derma ini dapat disumbangkan kepada mereka yang memerlukan.

“Ini yang kita mahu, setiap orang memberi dengan cara masing-masing walaupun sedikit tetapi dengan hati yang ikhlas, ia sangat bermakna,” katanya.

Oleh JEAKQLEYN YACHO

See author's posts


JKMS komited ringankan beban rakyat

KUCHING: Jabatan Kebajikan Masyarakat Sarawak (JKMS) terus komited dalam membantu meringankan beban yang dihadapi oleh rakyat di negeri ini.

Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato Sri Fatimah Abdullah berkata pihaknya datang menyerahkan bantuan kepada seorang ibu tunggal buta, Norlela Bujang dan anak perempuannya Nurfatihah Shahmnan setelah menerima aduan daripada orang awam.

“Norlela dan anak perempuannya Nurfatihah hilang tempat berteduh disebabkan tidak mampu membayar sewa rumah dan kini kedua-duanya ditempatkan di sebuah bilik sewa di kawasan satok buat sementara waktu oleh pihak badan buka kerajaan (NGO) yang prihatin.

“Menerusi lawatan ini, saya menyerahkan bantuan baucar pakaian seragam, biasiswa tempatan dan bas percuma sekolah daripada Yayasan Sarawak, bantuan peralatan sekolah termasuk pelitup muka daripada Yayasan Pembangunan Ekonomi Islam Malaysia (YAPEIM), bantuan Bank Rakyat serta bantuan dari segi keperluan harian daripada JKMS,” maklumnya.

Dalam pada itu, Fatimah turut memaklumkan bantuan tersebut termasuk bantuan kebajikan, RM350 sebulan dan Baitulmal RM350 sebulan diterima tiga bulan sekali, termasuk sumbangan berjumlah RM10,000 dengan cara RM500 sebulan daripada Hope Place dan Persatuan Pemilik 4×4 Sibu.

“Saya berharap agar ia dapat meringankan beban Norlela dan sedikit sebanyak memberi kekuatan buatnya untuk terus kuat mendepani cabaran kehidupan,” tambahnya.

Oleh RYNNA SHA’ERRA

See author's posts


Pesawat tentera terhempas, korban meningkat 13 orang

MOSCOW: Angka korban dalam nahas pesawat tentera di bandar Yeysk di selatan Rusia meningkat kepada 13 orang.“Menurut Kementerian Kecemasan selepas runtuhan dibersihkan ada lagi mayat ditemukan di lokasi nahas. Sehingga 6.00 pagi 18 Oktober, 13 mayat sudah ditemukan termasuk tiga kanak-kanak,” laopr Sputnik memetik pembantu kepada menteri kesihatan Rusia.Beliau berkata, 19 lagi dilaporkan cedera.Terdahulu, Kementerian Pertahanan Rusia melaporkan sebuah jet pejuang supersonik Su-34 Rusia terhempas di Yeysk dan juruterbangnya berjaya melenting keluar dari pesawat itu.Jet berkenaan terhempas di kawasan perumahan. – Bernama

See author's posts


Hairol penyelamat Kuching City FC

JARINGAN Mohd Hairol Mokhtar pada minit ke-30 menyelamatkan Kuching City FC daripada tewas kepada Terengganu FC II pada perlawanan pertama Liga Premier 2021 yang berlangsung di Stadium Sultan Ismail Nasirudin Shah Terengganu malam semalam.

Pemain pertahanan Kuching City FC itu menanduk masuk bola hasil hantaran sepakan sudut daripada Joseph Kallang Tie untuk mengikat tuan rumah itu 1-1.

Terdahulu, pemain sayap, Amirul Syazwan Nor Azmi menjaringkan gol pada minit ke-19 menerusi sepakan percuma cantik bagi membolehkan Terengganu FC II membimbing perlawanan.

Awal permainan memihak kepada anak-anak buah Irfan Bakti yang lebih mendominasi bahagian tengah, namun dikejutkan dengan gol pembukaan tuan rumah pada minit ke-19.

Berpunca sepakan percuma di sebelah kanan, pemain sayap, Amirul Syazwan Nor Azmi bijak melencongkan bola menewaskan penjaga gol Kuching City FC, Mohd Iqbal Suhimi.

Ketinggalan satu gol, skuad The City Boys terus menggandakan serangan menyaksikan percubaan Joseph Kallang Tie dihalang pertahanan lawan untuk sepakan sudut.

Hasilnya, sepakan diambil Joseph itu berjaya menemui pemain pertahanan, Mohd. Hairol Mokhtar yang menanduk masuk gol penyamaan pada minit ke-30.

Babak kedua disambung dengan kedua-dua pasukan memulakan serangan menerusi Joseph pada minit ke-50, dan sepakan Amirul Syazwan yang ditepis Mohd Iqbal lima minit selepas itu.

Aksi hambar kemudian disajikan ketika aksi berlangsung satu jam dengan Terengganu FC II dilihat merasai ketiadaan tonggak, Jordan Mintah dan Marcel N’Guessan.

Kemasukan penyerang gantian, Wan Mohd. Fazli Wan Ghazali juga gagal mengubah jaringan dan kedudukan 1-1 kekal sehingga wisel penamat.

Oleh ADI SAFARMAN

See author's posts


Menjejak Ali di kepulauan Melayu

WACANA minggu lalu saya memaparkan mengenai pengembaraan Alfred Russel Wallace ke Sarawak. Beliau membuat banyak penemuan mengenai flora dan fauna di Sarawak.

Malah Sarawak menjadi rujukan kepada beberapa kajian beliau seterusnya. Pada masa sama, penyelidikan Wallace membawa beliau berjumpa dengan anak tempatan yang banyak membantunya dalam kajian di kepulauan Melayu. Beliau namakan pembantu beliau ini sebagai Ali.

Siapakah Ali?

Maklumat mengenai individu bernama Ali ini tidak mendapat perhatian meluas oleh Wallace. Penulisan Wallace mengenai Ali juga tidak menyentuh latar belakang Ali seperti siapa keluarganya dan mengapa Ali sanggup membantu Wallace.

Satu yang kebiasaan berlaku dalam penulisan orang Barat ialah tumpuan kepada peranan orang tempatan jarang diketengahkan kecuali beliau adalah tokoh kepemimpinan tertinggi dalam masyarakat seperti Sultan dan pembesar. Catatan juga akan dibuat.

Oleh itu, Ali dalam penulisan Wallace juga menjadi catatan yang bersifat sampingan. Hanya beberapa maklumat boleh dikutip mengenai Ali ini daripada penulisan Wallace. Sudah semestinya beliau berasal dari Sarawak kerana Wallace yang sampai ke Sarawak pada 18 April 1854 hanya bertemankan seorang pembantu dari England, iaitu Charles Allen.

Nama Ali hanya muncul semasa beliau di Sarawak atau lebih tepat lagi di Santubong. Nama penuh beliau juga tidak diketahui. Ali sering dikaitkan pula dengan Ali Wallace dalam penulisan-penulisan lain. Keberangkalian juga Ali ini merupakan orang Santubong. Ada juga yang mengatakan dia datang dari perkampungan di Sungai Sarawak, mungkin Kuching.

Bangsanya dinyatakan awal tadi adalah Melayu. Ini kerana Ali sering dikaitkan dengan nama ‘a Malay Boy’. Pertama kali beliau menyebutnya adalah selepas sambutan Krismas pada 1855. Wallace juga menyebut Ali ketika itu berusia 15 tahun.

Tukang masak

Mengapakah Ali dipilih sebagai pembantu kepada Wallace? Persoalan ini boleh dikaitkan dengan kemampuan Ali menjadi juru bahasa kepada Wallace, dan Wallace juga mengambil Ali untuk belajar bahasa Melayu. Selain itu, Ali juga menjadi tukang masak kepada Wallace. Hal ini satu perkara yang menarik kerana bagaimana seorang bukan berbangsa Eropah boleh menjadi tukang masak kepada orang Barat?

Wallace pernah menyatakan bahawa Ali ini merupakan seorang yang pembersih dan pandai memasak. Sebab ini menjadi sandaran utama Wallace untuk menerima Ali sebagai pembantunya, kemudian jadi tukang masak. Wallace juga banyak mengajar Ali menjadi seorang penyelidik mengenai alam semulajadi.

Wallace pernah mengajar Ali bagaimana menggunakan senapang untuk menembak burung dan bagaimana untuk mengasingkan bulu burung daripada badan burung yang telah ditembak. Wallace melihat Ali sebagai seorang yang mahu belajar dan cepat menerima tunjuk ajar yang diberi olehnya.

Hal ini berdasarkan pada pujian Wallace kepada Ali yang semakin hari semakin cekap dalam kerja-kerja penyelidikan termasuk dalam mengatur bulu burung dengan teratur dan kemas. Ali pula memberi sumbangan besar kepada kejayaan penyelidikan Wallace. Ini kerana Ali seperti orang Melayu yang lain mampu mengendali pengangkutan air dengan baik.

Wallace amat berharap dengan kemahiran Ali dalam mengendalikan perahu untuk penyelidikannya. Hal ini memberi kepercayaan besar oleh Wallace kepada Ali untuk menjadi pembantunya yang bukan setakat memasak, malah terbabit dalam penyelidikan beliau. Pada masa sama, Wallace kehilangan Charles Allen yang menyatakan beliau tidak lagi dapat mengikuti aktiviti penyelidikan Wallace kerana ingin membantu golongan mubaligh Kristian di Sarawak.

Hal ini menyebabkan Wallace amat memerlukan seorang pembantu yang boleh memberi bantuan kepadanya dalam penyelidikan. Kehilangan Allen ini juga menyebabkan Wallace memberi kepercayaan kepada Ali sebagai pembantu beliau ketika membuat penyelidikan. Ali mengikut Wallace mengembara ke beberapa pulau di kepulauan Melayu.

Pengembaraan

Peluang mengikut Wallace mengembara ini telah mendedahkan Ali dengan dunia luar. Beliau tidak mempunyai masalah untuk mengembara bersama Wallace di kepulauan Melayu kerana beliau hidup dalam rumpun Melayu yang mempunyai budaya sama.

Dalam hal ini juga Wallace mengupah beberapa orang lain membantu beliau iaitu Manuel Fernandez dan seorang pemuda Melayu dari Makassar iaitu Baderoon. Fernandez hanya sekejap bersama Wallace dan meninggalkan Wallace di Lombok. Baderoon pula digambarkan oleh Wallace sebagai seorang yang suka berjudi dan tidak rajin. Oleh itu, Wallace banyak memberi kepercayaan kepada Ali untuk melakukan pelbagai tugas.

Ketika di Aru, Ali diberi peluang bersama Baderoon untuk menjejak dan menembak burung. Ali menunjukkan kemahirannya menembak burung yang unik iaitu ‘Great Bird of Paradise’. Ali juga membanggakan Wallace dengan beberapa lagi penemuan jenis-jenis burung yang unik di kepulauan Melayu.

Antara burung yang Ali berjaya temukan dan ambil sebagai bahan awetan ialah Pitta gigas. Jenis burung ini diambil ketika Wallace bersama-sama Ali menjalankan penyelidikan di Gilolo (Halmahera). Di Pulau Bacan (Batchian) pula Ali diberi tugas oleh Wallace untuk mencari burung sambil Wallace sendiri menumpukan kepada pengumpulan spesimen serangga.

Di pulau inilah Ali berjaya menembak seekor lagi jenis burung yang unik, dan dikenali sebagai Wallace’s Standard Wing (semiopetra wallaci). Beberapa lagi tangkapan burung yang dibuat oleh Ali adalah seperti the Red-bellied Pitta, Dwaft-kingfisher dan Black-tipped Monarch di Pulau Buru. Sepanjang penglibatan Ali dalam penyelidikan Wallace, Ali telah menemui pelbagai haiwan yang tidak pernah dilihat oleh beliau sebelum ini seperti harimau di Singapura.

Beliau juga berdepan detik cemas apabila seekor ular sawa bersaiz besar berada di atap kediaman Wallace di Pulau Amboyna. Ali juga mengalami cabaran besar semasa bersama Wallace. Beliau pernah jatuh sakit beberapa kali tetapi beliau mampu menempuh cabaran ini untuk meneruskan usaha membantu Wallace. Wallace juga mengambil perhatian kepada kesihatan Ali agar tidak membawa mudarat yang berpanjangan.

Penghujung

Penyelidikan Wallace di kepulauan Melayu berakhir pada 1862. Semasa persediaan untuk pulang ke England Wallace telah menghadiahkan Ali dengan dua pucuk senapang beserta peluru.

Sepanjang Wallace bersama Ali, beliau cukup senang dan selesa dengan bantuan yang diberi oleh Ali sehingga beliau menyatakan bahawa Ali sebagai ‘the best native servant he ever had’. Beliau mengakui bahawa Ali mempunyai minat tinggi dalam penyelidikan yang beliau jalankan, dan bukan semata-mata bekerja kerana wang.

Selepas berakhirnya penyelidikan Wallace di kepulauan Melayu, kisah Ali mula hilang. Beliau dikatakan telah berkahwin dengan sorang gadis di Ternate. Terdapat usaha menjejak semula beliau namun sampai sekarang tidak membuahkan hasil.

Kisah Ali ini harus menjadi teladan kepada anak muda Sarawak hari ini. Ini kerana kecekalan dan keinginan untuk maju merupakan sifat yang ada dalam jiwa anak-anak Sarawak, dan ia harus dikembangkan untuk membina Sarawak kearah lebih maju.

Dr. Suffian Mansor adalah Ketua Program Sejarah, Pusat Kajian Sejarah, Politik dan Hal Ehwal Antarabangsa, Universiti Kebangsaan Malaysia.

See author's posts


Mahkamah benar Muhyiddin batalkan saman Mahathir

KUALA LUMPUR: Perdana Menteri Tan Sri Muhyiddin Yassin dan tiga lagi berjaya dalam permohonan mereka untuk membatalkan saman yang difailkan   Tun Dr Mahathir Mohamad dan yang lain   berhubung pembatalan keahlian mereka dalam Parti Pribumi Bersatu Malaysia (Bersatu).

Dengan membenarkan permohonan Muhyiddin dan tiga lagi defendan, Hakim Mahkamah Tinggi Datin Rohani Ismail memutuskan bahawa Dr Mahathir dan lima lagi plaintif tidak mempunyai lokus standi untuk mengemukakan tindakan undang-undang terhadap defendan.

Beliau juga memutuskan bahawa mahkamah berpandukan peruntukan undang-undang dan kes di bawah Seksyen 18C Akta Pertubuhan 1966 mahkamah mendapati Seksyen 18C terpakai dalam kes sekarang.

“Sehubungan itu mahkamah tidak memiliki bidang kuasa untuk mendengar atau menentukan tuntutan plaintif,” katanya.

Seksyen 18C menyatakan bahawa sebarang keputusan parti politik adalah muktamad dan tidak boleh dicabar di mahkamah.

Mahkamah memerintahkan plaintif membayar kos RM30,000 kepada semua defendan.

Hakim Rohani juga menolak permohonan plaintif untuk mendapatkan perintah injuksi untuk mempertahankan status quo mereka sebagai ahli Bersatu sehingga pendengaran saman itu kerana mahkamah telah membatalkan keseluruhan tindakan.

Pada 9 Jun, Dr Mahathir, anaknya Datuk Seri Mukhriz,   Dr Maszlee Malik,   Datuk Amiruddin Hamzah,   Datuk Marzuki Yahya dan parti itu sendiri telah memfailkan saman berhubung pembatalan keahlian mereka dalam Bersatu, yang dinamakan sebagai plaintif pertama hingga keenam.

Mereka menamakan Muhyiddin yang juga Presiden Bersatu dan Pemangku Pengerusi; Setiausaha Agung   Datuk Seri Hamzah Zainudin; Setiausaha Kerja   Kapten (B) Muhammad Suhaimi Yahya dan Ketua Pengarah Jabatan Pendaftaran Pertubuhan (ROS)   Masyati Abang Ibrahim sebagai defendan pertama hingga keempat.

Menjelaskan mengenai faktor lokus standi, hakim itu berkata pada 4 Jun 2020 Majlis Pimpinan Tertinggi (MPT) Bersatu, telah mengesahkan keputusan Bersatu bahawa plaintif pertama, Dr Mahathir telah meletakkan jawatan sebagai   Pengerusi pada 24 Februari dan berdasarkan Fasal 16.9 Perlembagaan Bersatu, Muhyiddin yang merupakan defendan pertama, memangku jawatan sebagai Pengerusi Bersatu.

Beliau mengatakan bahawa telah termaktub bagi setiap pertubuhan berdaftar diatur oleh perlembagaan dan berdasarkan peruntukan di bawah Akta Pertubuhan 1966 dan ia juga telah termaktub bahawa perlembagaan pertubuhan yang berdaftar beroperasi sebagai kontrak antara ahli-ahlinya.

“Fasal 10.02 Perlembagaan Bersatu memperuntukkan kehilangan keahlian secara automatik oleh peristiwa tertentu yang telah ditentukan iaitu Fasal 10.2 menyatakan bahawa ‘keahlian seseorang ahli terhenti secara serta-merta apabila berlaku mana-mana satu berikut’ iaitu termasuk Fasal 10.2.6 menyatakan bahawa “seseorang ahli yang membawa apa-apa jua perkara parti atau hak keahliannya ke mahkamah,” katanya.

Hakim Rohani juga berkata, sebelum persidangan Dewan Rakyat pada 18 Mei 2020, Dr Mahathir dan Mukhriz telah menulis surat kepada Menteri di Jabatan Perdana Menteri (Parlimen dan Undang-Undang), menyatakan bahawa kerusi mereka akan berada di pihak pembangkang bersama-sama dengan Ahli Parlimen Pakatan Harapan yang menentang Kerajaan sekarang yang Bersatu adalah sebahagian daripadanya.

Beliau berkata, pada sidang Dewan Rakyat pada 18 Mei, plaintif pertama hingga kelima telah menyeberang dan duduk di blok pembangkang bersama Ahli Parlimen Pakatan Harapan.

Hakim berkata, mahkamah berpendapat tindakan yang dilakukan oleh kelima-lima plaintif berkenaan termasuk dalam Fasal 10.2.2 dan 10.2.3 Perlembagaan Bersatu.

“Justeru, mereka tidak lagi menjadi ahli Bersatu seperti yang disimpulkan dan disahkan dalam Mesyuarat Majlis Tertinggi parti pada 4 Jun 2020.

“Sehubungan itu, mahkamah berpendapat tindakan memfailkan saman ini oleh plaintif dan peristiwa yang diambil pada 18 Mei oleh plaintif pertama hingga kelima, telah melanggar Fasal 10.2 Perlembagaan Bersatu.

“Justeru, plaintif tidak mempunyai locus standi (hak perundangan) untuk mengekalkan tindakan ini terhadap defendan,” katanya.

Mengenai isu penamaan parti sebagai plaintif ketujuh dalam saman itu, hakim berkata berdasarkan Seksyen 9(c) Akta Pertubuhan, tindakan menamakan Bersatu sebagai plaintif adalah tidak sah.

Ini kerana sebuah persatuan tidak mempunyai kedudukan dan tidak kompeten untuk menyaman sebagai plaintif kerana persatuan tidak dapat menyaman di bawah namanya, kata beliau.

Pada 17 Jun, Muhyiddin, Hamzah, Muhammad Suhaimi dan Masyati (Ketua Pengarah ROS) sebagai defendan telah memfailkan permohonan untuk membatalkan saman tersebut dengan alasan saman tersebut satu tindakan yang remeh, menyalahgunakan proses mahkamah selain Dr Mahathir dan plaintif lain tidak mempunyai locus standi untuk memfailkan tindakan undang-undang. – Bernamam

See author's posts


Penurunan harga di kedai PERNAMA seluruh negara mulai hari ini – Hishammuddin

KOTA KINABALU: Kementerian Pertahanan melalui Perbadanan Perwira Niaga Malaysia (PERNAMA) menurunkan harga produk jualan di semua 93 rangkaian kedainya di seluruh negara bermula serta-merta hari ini bagi membantu meringankan beban perbelanjaan harian warga pertahanan.

Menteri Kanan Pertahanan, Datuk Seri Hishammuddin Tun Hussein berkata, menerusi inisiatif berkenaan, penurunan harga yang ditawarkan adalah hingga 48 peratus bagi makanan dan barangan keperluan asas harian manakala hingga 90 peratus bagi keperluan persekolahan anak-anak warga pertahanan.

“Inisiatif penurunan harga di kedai PERNAMA akan dilaksanakan sebagai Jualan Akhir Tahun hingga 31 Disember 2022.

“Saya juga telah mengingatkan PERNAMA supaya memastikan barangan yang diturunkan harga ini mempunyai stok mencukupi supaya penjimatan ini benar-benar dapat dinikmati oleh warga pertahanan. Kementerian akan memantau perkara ini dari semasa ke semasa,” katanya kepada pemberita selepas melawat PERNAMA di Pangkalan Tentera Laut Diraja Malaysia (TLDM) Sepanggar di sini, hari ini.

PERNAMA adalah sebuah perbadanan milik penuh Lembaga Tabung Angkatan Tentera (LTAT) yang ditubuhkan pada 1983 bagi mengendalikan rangkaian kedai runcit di kem-kem Angkatan Tentera Malaysia di seluruh negara untuk menjual barangan pengguna kepada anggota angkatan tentera dan keluarga mereka.

Hishammuddin berkata, antara barangan mengalami penurunan harga adalah susu formula bayi yang dijual pada harga RM21.49 iaitu kira-kira RM8.78 lebih murah berbanding harga purata pasaran semasa, tuala wanita RM3.09 (kira-kira RM1.71 lebih murah) dan sardin dalam tin RM6.99 (kira-kira RM1.64 lebih murah).

“Ia sebahagian daripada kira-kira 200 produk jualan di kedai PERNAMA yang diturunkan harga. Dengan pembelian produk-produk ini, warga pertahanan boleh menikmati penjimatan lebih besar terutama apabila mereka membeli produk-produk ini dalam satu troli pembelian,” katanya.

Menurut Hishammuddin, beliau telah memberi masa selama sebulan kepada PERNAMA sejak bulan lepas bagi memperincikan pendekatan agar harga produk di kedai PERNAMA boleh diturunkan lagi.

“Saya juga mengingatkan PERNAMA bahawa tujuan utama mereka berurus niaga dengan warga pertahanan adalah untuk membela kebajikan, bukannya mengaut keuntungan semata-mata. Hari ini inisiatif ini telah dilaksanakan dan saya mewakili kementerian berterima kasih kepada PERNAMA,” katanya. – Bernama

See author's posts


Kesilapan juruterbang punca nahas pesawat terhempas

NEW DELH: Pesawat Air India Express yang membawa 190 rakyat terkandas di Dubai sebelum terhempas di Lapangan Terbang Antarabangsa Calicut di Kerala dan meragut 19 nyawa pada Jumaat lalu didakwa cuba menyentuh landasan pada jarak terlalu tinggi.

Semalam, Ketua Pengarah Penerbangan Awam, Arun Kumar memaklumkan pesawat itu mendarat pada jarak 915 meter di landasansepanjang 2,740 meter tersebut.

“Ia jelas melanggar kawasan keselamatan pada jarak 240 meter dengan kelajuan tinggi hingga terjunam ke dalam cenuram,” ujarnya. Menurut laporan AFP, sama ada nahas itu disebabkan oleh penilaian yang salah oleh juruterbang, Kumar menjawab ‘ia kelihatan seperti itu’.

Menurutnya, pesawat tersebut sepatutnya mendarat sebelum ketinggian 304 meter, sambil menambah perkara itu hanya dapat disahkan menerusi maklumat dimuat turun daripada perakam data penerbangan.

Dalam perkembangan berkaitan, kesemua mangsa penumpang dan anggota penyelamat turut diminta menjalani ujian saringan Covid-19 selepas seorang mangsa terkorban disahkan positif virus tersebut.– AFP

See author's posts


Hanya sembilan berdaftar untuk SPS Prihatin Wanita di S’wak

KUCHING: SPS Prihatin Wanita adalah dana padanan kerajaan sebagai insentif pelindungan keselamatan sosial khusus bagi wanita yang bekerja sendiri dan usahawan wanita.

Ketua Pegawai Eksekutif Pertubuhan Keselamatan Sosial (PERKESO),Dato Sri Dr Mohammed Azman Aziz Mohammed berkata, bagi negeri Sarawak setakat ini hanya sembilan orang sahaja yang telah mendaftar untuk SPS Prihatin Wanita.

“Di seluruh negara yang telah mendaftar adalah sebanyak 148 orang manakala di negeri Sarawak ini terdapat sembilan orang di mana empat daripadanya dari Kuching dan selebihnya di kawasan-kawasan lain.

“Walaupun baru bermula sejak 1 April lalu, namun begitu dalam tempoh 14 hari ini seramai 148 orang telah mendaftar dan peruntukkan yang di peruntukan oleh kerajaan adalah RM10 juta untuk SPS Prihatin Wanita,” katanya.

Beliau berkata demikian selepas menyerahkan sijil penghargaan Skim Keselamatan Sosial Pekerjaan Sendiri (SKSPS) di sini, baru-baru ini.

Mengulas lanjut, Mohammed Azman mengajak golongan wanita yang bekerja sendiri di negeri ini untuk mengambil peluang dengan mendaftarkan diri di pejabat PERKESO yang berdekatan.

“Jadi, saya minta para wanita di seluruh negeri Sarawak yang bekerja sendiri ambilah peluang yang ada ini untuk mendaftar kerana 70 peratus daripada caruman akan dicarum oleh kerajaan dan 30 peratus sahaja perlu dicarum oleh mereka.

“Malang tidak berbau, tetapi inilah sedikit bantuan daripada kerajaan untuk membantu kaum wanita yang bekerja sendiri.

“Oleh itu, sila maju ke hadapan, kalau berkerja sendiri dijemput untuk mendaftarkan diri dan mengambil peluang di mana kerajaan telah memperuntukan yang agak tinggi iaitu 70 peratus,” jelasnya.

Tambahnya, kerajaan juga telah menyediakan peruntukan 100 peratus bantuan caruman kepada mereka yang bekerja sendiri di bawah SKIM Keselamatan Sosial Pekerjaan Sendiri (SKSPS).

“Peruntukkan untuk 100 ribu pekerja yang bekerja sendiri dan sehingga kini daripada jumlah peruntukan itu hampir RM68 ribu pekerja yang telah mendaftar di seluruh negara

“Di Negeri Sarawak sahaja hampir 5,300 individu yang bekerja sendiri telah mendaftar di bawah skim SPS Lindung,” ujarnya.

Katanya, ramai yang menganggap ia sebagai satu beban, tetapi tidak melihat dengan lebih mendalam tentang faedah di bawah Skim Keselamatan Sosial Pekerjaan Sendiri (SKSPS) ini.

“Jangan menganggap caruman ini sebagai satu beban, tetapi ini merupakan pelindungan keselamatan sosial untuk memastikan bahawa kesinambungan gantian pendapatan, dan keluarga juga terjamin jika berlakunya sebarang kemalangan dan kecederaan.

“Ini merupakan jaringan keselamatan sosial untuk memastikan dan menjamin pekerja ini akan terus dapat meneruskan kehidupan mereka walaupun mereka mengalami kemalangan, hilang upaya dan kecederaan,” katanya lagi.

See author's posts


Nancy menang bergaya di kawasan baharu

KUCHING: Calon Gabungan Parti Sarawak (GPS) bagi Parlimen Santubong, Dato’ Sri Nancy Shukri menang bergaya pada Pilihan Raya Umum ke-15 (PRU15)  dengan majoriti 38, 681 undi.

Beliau memperoleh 43,739 undi, menewaskan calon Pakatan Harapan (PH), Mohamad Zen Peli  yang mendapat 5,058 undi dan

calon Bebas, Affendi Jeman, 3, 012 undi.

Sejumlah 66.33 peratus pemilih turun menjalankan tanggungjawab masing-masing di 150 saluran mengundi dan sebanyak 650 kertas undi ditolak.

Keputusan rasmi tersebut diumumkan oleh Pegawai Pengurus Pilihan Raya,  Sofhi Jebal pada pukul 11.30  malam di Dewan Sri Merpati Institut Kemahiran Mara (IKM) Kuching.

Nancy ketika ditemui pemberita selepas pengumuman keputusan memberitahu, dirinya akan terus memperjuangkan pembangunan di Parlimen Santubong.

“Mana-mana wakil rakyat kita akan melakukan tugas untuk memastikan pembangunan berterusan. Kalau ada keperluan dibuat dari segi infrastruktur, maka kita akan teruskan dari segi pembangunan seperti mana yang telah dibuat oleh menteri terdahulu.

“Kalau boleh saya bawa lebih banyak lagi untuk menarik pelancong. Sama ada kita jadi menteri atau tidak, tarikan itu ada di kawasan kita agar orang tertarik di kawasan ini sekali gus untuk pembangunan ekonomi penduduk tempatan,” katanya.

Parlimen Santubong menyaksikan jumlah pengundi pada kali ini seramai 79,540 orang.

Oleh NUR AIN OTSMAN

See author's posts


4 anak Sarawak banggakan nama Sarawak

SATU kebanggaan buat empat anak Sarawak melakukan aksi terjunan dari bumbung Wisma Sanyan bersama 33 penerjun lain termasuk dari Malaysia, Australia dan Amerika Syarikat dalam acara sukan ekstrem Sibu International BASE Jump 2022.

Ketua Kampung Sebiris, Lundu, Selip Ambun merasa berbesar hati mewakili kaum Salako dari Lundu untuk menyertai acara Sibu International BASE Jump 2022.

Beliau yang pertama dari kaum Salako menjadi penerjun BASE berharap, semangat beraninya itu akan menjadi dorongan dan inspirasi kepada golongan muda dan juga mereka yang sudah bersara daripada tentera di kampungnya untuk menceburi sukan lasak itu.

“Saya menyertai Sibu International BASE Jump pertama kali pada 2018.  Tahun ini adalah kali kedua saya menyertainya dan berharap dapat melakukan lebih banyak terjunan.

“Ia adalah sukan lasak, tidak semua orang layak menjadi penerjun BASE Jump. Anda mesti mempunyai kesihatan yang baik, pengalaman dan semangat berani.

“Terjunan udara ‘Skydiving’ adalah terjunan dari tempat yang sangat tinggi. Manakala BASE Jump pula terjunan dari bangunan tinggi, dimana ketinggian terjunan ke tanah adalah singkat dan hanya mereka yang mempunyai kemahuan serta keberanian yang kuat mampu melakukan ini,” jelasnya.

BERFIKIR PANTAS DAN BERTINDAK

Katanya, setiap penerjun BASE Jump mesti boleh berfikir dengan pantas dan bertindak apabila berlaku perkara yang tidak dijangka.

“Saya telah melakukan terjunan dari pesawat kira-kira 920 kali sepanjang berkhidmat sebagai anggota Angkatan Tentera Malaysia (ATM) sebelum bersara pada 2011 dengan kem terakhir di Johor Baharu,” ujarnya.

Eddy Sengalang, 46 peserta dari Kapit mengakui tidak pernah melakukan BASE Jump walaupun mempunyai pengalaman kira-kira 800 terjunan udara.

Menurutnya, terjunan pada Rabu merupakan pengalaman pertama buatnya dan pengalaman itu amat berbeza daripada terjun udara.

“Sekarang, saya mahu mencabar diri dalam BASE Jump, saya telah melakukan dua terjunan semalam dan merasa sangat teruja serta dalam masa yang sama merasa takut.

“Saya melakukan ini untuk Kapit, Sibu dan Sarawak.  Saya akan melakukan yang terbaik sepanjang berlangsungnya acara ini,” jelasnya dengan penuh keyakinan.

LAKUKAN 800 TERJUNAN

Eddy pernah berkhidmat dalam Pasukan Khas Tentera Laut dan melakukan kira-kira 800 terjunan menggunakan terjun payung sehingga bersara.

Awang Radin Awang Salleh, 44, dari Kampung Sok, Matu tidak dapat mengambarkan pengalaman pertama kalinya menyertai Sibu International BASE Jump 2022.

“Saya merasa lebih berbangga kerana melakukan ini untuk Malaysia dan Sarawak,” ujarnya yang juga merupakan pesara tentera.

Sepanjang 21 tahun berkhidmat dalam ATM, beliau melakukan kira-kira 500 terjunan udara.

“Saya mencuba untuk melakukan BASE Jump dan mempunyai impian melakukanya di tanah air Sarawak yang tercinta ini.

“Saya merasa gembira kerana saya dapat memenuhi impian tersebut pada tahun ini.  Selepas pandemik Covid-19, acara ini akhirnya dianjurkan semula,” jelasnya.

Sebagai persediaan untuk terjunan tersebut, katanya, beliau mendaftarkan diri dalam kursus BASE Jump di Sibu anjuran Kelab Kenyalang Sarawak.

“Selepas itu, saya melakukan dua terjunan dalam percubaan semalam. Ketika melakukan terjunan ketiga pagi tadi, saya secara tidak sengaja melepaskan brek menyebabkan saya terpaksa mendarat dengan keras.

“Saya tidak panik, dengan pengajaran yang saya pelajari daripada pengajar dan daripada pengalaman terjun udara, saya belajar untuk mengambil tindakan apabila perkara seperti ini berlaku.

“Apa yang kami pelajari daripada BASE Jump ini ialah, kami belajar bagaimana untuk keluar dari bangunan, untuk menggerakkan payung terjun dan jika sesuatu berlaku, apakah tindakan yang perlu kami ambil,” ujarnya lagi.

MAHU HARUMKAN NAMA SARAWAK

Senada dengan itu, Tait Janting, dari Sri Aman memberitahu, penyertaannya dalam BASE Jump bukan hanya untuk memenuhi minat, malah untuk mengharumkan nama Sarawak menerusi sukan lasak itu.

Menurutnya, tidak ramai penerjun BASE Jump di Sarawak iaitu hanya lima orang sahaja termasuk penerjun baharu.

“Kami menubuhkan kelab yang dipanggil sebagai Sarawak Kenyalang Club untuk menggalakkan golongan muda menceburi sukan ini, kami amat gembira mendapat sokongan daripada kerajaan.

“BASE Jump bergantung pada keberanian, hanya mereka yang berani mampu melakukannya.  Jadi, bagi mereka yang ingin mencuba, mereka harus mencuba terjun udara terlebih dahulu dan menimba pengalaman dari situ,” ujarnya.

Tait yang juga merupakan pesara tentera telah melakukan terjunan pertama menerusi sesi pencubaan semalam.

Oleh AKUN GIMAN

See author's posts


Serbia Air sambung semula penerbangan

BELGRADE: Syarikat penerbangan Serbia, Serbia Air, memulakan semula operasi penerbangan dari Belgrade menuju ke Zurich, Switzerland pada Khamis selepas pihak berkuasa melonggarkan sekatan perjalanan.Menurut pihak berkuasa lapangan terbang, syarikat penerbangan itu perlu mengenakan peraturan yang ketat ke atas kesemua penumpang, termasuk mewajibkan pemakaian alat pelindung, penutup hidung dan mulut,  serta sarung tangan.

“Hari ini adalah hari yang hebat dan kami memang menantikan saat ini,” kata Francois Berisot, Ketua Pegawai Eksekutif Lapangan Terbang Nikola Tesla, Belgrade pada Khamis.Berisot berkata demikian selepas melihat penerbangan pertama Serbia Air disambung semula setelah hampir dua bulan dihentikan akibat virus Covid-19.

Dalam pada itu, pihak pengurusan lapangan terbang melahirkan rasa lega selepas dapat memulakan semula operasi selepas dua bulan digantung akibat Covid-19.Sepanjang penutupan operasi, hanya penerbangan kargo, perubatan dan penerbangan yang diatur untuk membawa pulang rakyatnya dari luar negara.Serbia yang berpopulasi 7 juta penduduk melaporkan 10,833 kes positif dengan 235 kematian.-AFP

See author's posts


Harga minyak mentah turun

NEW YORK: Harga minyak mentah merosot pada Isnin dipengaruhi oleh pengukuhan dolar Amerika, lapor Xinhua.

West Texas Intermediate (WTI) bagi penghantaran Disember turun AS$1.37 atau hampir 1.6 peratus untuk ditutup pada AS$86.53 setong di New York Mercantile Exchange.

Minyak mentah Brent bagi penghantaran Disember menyusut 94 sen atau satu peratus untuk ditutup pada AS$94.83 setong di Bursa Hadapan ICE London.

Mata wang Amerika meningkat dengan ketara kerana peserta pasaran menjangkakan satu lagi kenaikan besar kadar Rizab Persekutuan lewat minggu ini.

Meskipun kerugian pada Isnin, harga minyak tetap mencatatkan keuntungan untuk bulan itu, sebahagiannya dirangsang oleh keputusan pemotongan pengeluaran diumumkan Pertubuhan Negara Pengeksport Petroleum dan sekutunya atau dikenali OPEC+.

Bagi Oktober, WTI meningkat 8.9 peratus manakala Brent meningkat 7.8 peratus, menurut Data Pasaran Dow Jones. – Bernama

See author's posts


Sukuk Prihatin bantu pulihkan ekonomi negara

PUTRAJAYA: Terbitan Sukuk Prihatin bernilai RM500 juta yang dilancarkan semalam adalah hasil semangat yang ditunjukkan rakyat yang ingin turut serta membantu memacu semula ekonomi negara selepas terjejas akibat penularan Covid-19, kata Perdana Menteri Tan Sri Muhyiddin Yassin.

Berikutan itu, katanya kerajaan telah memutuskan untuk melaksanakan pendekatan secara ‘bottom-up’ untuk menerbitkan Sukuk Prihatin, yang membuka peluang langganan kepada orang awam dan pihak korporat.

“Usaha ini merupakan suatu bentuk penyatuan sumber yang mencerminkan solidariti rakyat Malaysia dalam membina semula ekonomi negara,” kata Muhyiddin pada majlis pelancaran Sukuk Prihatin itu di sini.

Hadir sama ialah Menteri Kewangan Tengku Datuk Seri Zafrul Abdul Aziz.Pelancaran Sukuk tersebut disaksikan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang turut berkenan untuk menjadi pelabur terawal.

Sukuk Prihatin, instrumen pelaburan patuh syariah itu boleh dilanggan bermula dengan RM500 dan tiada had maksimum langganan, dengan kadar keuntungan sebanyak dua peratus setahun, selama dua tahun.

Tempoh langganan Sukuk Prihatian bermula semalam hingga 17 September depan, dengan keuntungan akan dibayar setiap suku tahun dan dikecualikan cukai. Ia hanya dilanggan melalui perkhidmatan perbankan digital, menggunakan kemudahan JomPAY dan DuitNow.

“Saya amat terharu apabila dimaklumkan bahawa kerajaan telah menerima banyak tawaran yang jujur dan ikhlas daripada rakyat yang ingin membantu kerajaan dalam menyokong langkah-langkah pemulihan ekonomi,” kata Muhyiddin.

Muhyiddin berkata, langganan daripada terbitan Sukuk Prihatin itu akan disalurkan ke dalam Kumpulan Wang Covid-19 dan program-program yang akan dibiayai oleh sukuk berkenaan adalah bagi manfaat pihak yang terkesan oleh wabak itu.

Menurutnya, antara program tersebut adalah menambah baik ketersambungan di sekolah di kawasan pedalaman agar anak-anak yang terkesan boleh meneruskan pembelajaran secara digital, serta memberi sokongan kepada Perusahaan Kecil dan Sederhana (PKS) mikro yang terjejas akibat Covid-19 terutamanya usahawan wanita.

Beliau berkata, kerajaan juga akan memperuntukkan sebahagian daripada dana Sukuk Prihatin untuk perbelanjaan kesihatan, termasuk penyelidikan penyakit berjangkit.

“Ini akan memanfaatkan usaha Kementerian Kesihatan dan institusi penyelidikan awam serta institut pengajian tinggi dalam kajian terhadap sesuatu penyakit atau wabak berjangkit,” katanya.

Perdana Menteri berkata, oleh kerana dana Sukuk Prihatin tertumpu kepada golongan yang benar-benar memerlukan, kerajaan berjanji akan memastikan tidak ada yang ketinggalan dalam usaha pemulihan ekonomi susulan wabak itu.

Beliau berkata, inisiatif Sukuk Prihatin memenuhi tiga fokus Wawasan Kemakmuran Bersama dan merupakan sebahagian pendekatan yang bakal memanfaatkan kumpulan sasaran yang paling terkesan akibat wabak Covid-19.

Tiga fokus Wawasan Kemakmuran Bersama itu ialah untuk menstruktur semula ekonomi dengan memastikan pembangunan untuk semua, menangani ketidaksamaan dengan merapatkan jurang pendapatan dan membina negara ke arah negara yang bersatu, makmur dan bermaruah, katanya.

“Saya yakin, usaha murni ini akan memastikan rakyat dapat menikmati taraf hidup yang sewajarnya melalui pendekatan terbaik hasil kerjasama kerajaan dan rakyat,” katanya. – Bernama

See author's posts